text:
NEWS
Abanyarwanda baba mu mahanga bandikiye Perezida wa Repubulika basaba koroherezwa kubona Passport nshya
4,125 total views, 3 views today
Bamwe mu banyarwanda batuye mu mahanga badafite indangamuntu nshya, bafite imbogamizi zo kubona urwandiko rw’abajya mu mahanga ruzwi nka Pasiporo binyuze ku irembo. Mu ibaruwa umwe mu bafite icyo kibazo yandikiye Perezida wa Repubulika y’u Rwanda, avuga ko Abanyarwanda batuye mu mahanga bari bafite Pasiporo zikaza kurangira ubu bahanganye n’ ikibazo cy’ingutu cyo gusaba indi nshya.
Mwizerwa Maurice wanditse ibaruwa tariki yab 18 Mutarama 2021, agaruka ku bitagnywa n’amategeko y’u Rwanda. Ati, „Nk‘uko biteganwa n‘Iteka rya Minisitiri ryerekeye Abinjira n’Abasohoka, N°06/01 ryo ku wa 29/05/2019 ingingo yayo ya 26, Amabwiriza y’Ubuyobozi Bukuru bw`abinjira n’ abasohoka agena ibishingirwaho mu gusaba no gutanga pasiporo isanzwe.
Ayo mabwiriza avuga ko Umunyarwanda usaba E-Passport abikora abinyujije k’ urubuga rwa www.irembo.gov.rw ndetse asabwa Indangamuntu no kwishyura amafaranga asabwa.
Ariko kandi, ingingo ya 37 y’iryo teka igena gusaba no gutanga inyandiko z’inzira z’u Rwanda, rivuga ko inyandiko z’inzira zisabirwa kandi zigatangirwa ku Biro by’Ubuyobozi Bukuru cyangwa ku biro bihagarariye u Rwanda mu mahanga, kandi ko ibisabwa, igihe inyandiko z’inzira zitangwamo n’ahandi zishobora gusabirwa no gutangirwa bigenwa n’amabwiriza y’Ubuyobozi Bukuru“.
Akomeza agira ati, „Mu by‘ukuri buri mu Nyarwanda utuye mu Rwanda akaba afite indangamtu nshya, afite umurongo wa telefoni umwanditseho ashobora gukoresha kuburyo byoroshye urubuga rw’Irembo ndetse agahabwa ubufasha yaba akeneye. Nyamara Abanyarwanda baba mu Mahanga badafite indangamuntu ntibashobora gukoresha urubuga rw’Irembo kabone niyo baba bafite ibibaranga nk´abanyarwanda.
Dore uko ikibazo giteye:
Ubu Abanyarwanda bamwe baba mu mahanga kandi bavuye mu gihugu mbere yo gufata Indangamuntu bataragira amahirwe cyangwa ubushobozi bwogusubira mu Rwanda hamwe n’abandi bavukiye mu mahanga cyangwa se bujurije imyaka yo gufata indangamuntu mu mahanga, ndetse n’abandi bafite izindi mpamvu zabo bwite zumvinkana ; ubu bafite ikibazo cyo gusaba E-Passport nshya, kubera badafite indangamuntu nshya.
Nyamara muri abo harimo abari bafite pasiporo (ishaje), n`ibindi bibaranga kandi mu bihe byahise, babaga bashoroba gusaba indi pasiporo iyo indi yabaga irangije igihe n’ubwo nta Ndangamuntu bagiraga ntakibazo byateraga. Uburyo byakorwaga bwari ntamakemwa , kuko byakorwaga binyujijwe kuri Ambasade y‘ u Rwanda, bikakorwa ntano kugombera kujyayo, iyo imyirondoroye yabaga isobanutse.
Ubu ntabwo bishoboka gusaba Indangamuntu nshya uri mu mahanga ngo ube wanayihafatira. Ugomba kwigira imbonankubone ku kigo cy’igihugu gishinzwe iby‘indangamuntu (NIDA).
Nk’uko byagaragajwe haruguru E-Passport igezweho ntishobora gusabwa utanyuze kuri www.rembo.gov.rw.
Kwiyandikisha gukoresha Irembo ugomba kuba ufite Indangamuntu nshya y‘ u Rwanda ndetse ugomba kuba ufite numero ya telefone igendanwa ibarurijwe mu mazina yawe.
Biranditswe ko Abanyarwanda baba mu mahanga bashobora kwiyandikisha bagakoresha Irembo ari uko byemejwe n’ubuyobozi bw’Ambasade ibegereye. Byanditswe ko abamaze kwiyandikisha ku rubuga ko bazaboherereza ubutumwa bubamenyesha ko bashobora kubona izo serivisi. Urubuga rw’ Irembo rutangaza ko izo serivisi zitaratangira gutangwa ku Banyarwanda baba mu mahanga badafite Indangamuntu.
Imbogamizi ku bakuru n’abato
Kutagira impushya zo kuba no gutura mu mahanga zituma batabasha gusohoka mu bihugu barimo.
Abana bavukiye mu mahanga bataruzuza imyaka y’ubukure basabirwa n‘ababyeyi babo ibyangombwa.
Urubyiruko rugeze igihe cyo kwisabira Indamuntu bagorwa n’impamvu zavuzwe harugu.
Hari kandi abagorwa no kujya gufata ibyangombwa mu Rwanda hari n’abatoroherwa no kugera kuri za Ambassade zibashinzwe haba ari ukujya gufata ibyangombwa bishya, kujya gutora cyangwa se kwitabira ibirori n’ inama ziba zateguwe bitewe n’intera ndende iba ihari ugereranyije n’aho batuye ndetse naho ibiro by’Ambasade biba biri.
Abo ni nk’abageze mu myaka y`izabukuru bakaba batagishoboye gukora urugendo rurerure, abafite uburwayi bubabuza kuba bakora urugendo rurerure, abafite ubumuga ; ndetse n’izindi mpamvu gatozi zidasangiwe nabenshi.
Aba bose babangamwe no Kutongererwa impushya zo kuba cyangwa se gutura mu bihugu barimo, Kuba bashobora kwamburwa impushya zo kuba cyangwa zo gutura mu bihugu babamo bitewe no kutabasha kubona pasiporo nshya mu gihe bahawe, Kutabasha gusohoka mu bihugu batuyemo kubera kutagira pasiporo igifite agaciro (validity), Kutabasha gukorana n’amabanki cyangwa se ibigo by’imari mu bijyanye no guhabwa inguzanyo ngo bagire ibikorwa bikorera bibafitiye akamaro , Kutabasha gukora imirimo y’ubucuruzi n’amabanki cyangwa se ibigo bicuruza amafaranga( Urugero : ibiro by’ivunjisha, Western Union, Money Gramm bagiragango boherereze amafaranga abavandimwe n’ inshuti bajujubijwe n’iki cyorezo cya COVID-19).
Hari kandi Kuba umuntu udafite pasiporo adashobora kwakira amafanga binyujijwe kuri Western Union, Money Gramm n’ibindi bikora nkabyo.
Kuba umuntu udafite pasiporo adashobora gufunguza konti muri bank zimwe na zimwe mu mahanga
Kuba umuntu udafite pasiporo adashobora gufata umurongo wa telefone ngo abe yabasha kuvugana n’inshuti n’abandimwe
Kugorwa no kubona amasezerano y’ akazi y’ igihe kirekire
Kubangamirwa mu guhabwa amasezero yo gukodesha aho gutura igihe kirekire, kuko igihe k’impapuro bahabwa z’agateganyo mu gihe bategereje Pasiporo nshya ziba zifite igihe kigufi.
Mwizerwa ati, « Abanyarwanda baba mu mahanga badafite indangamuntu nshya, turabasaba ko mwadusabira inzego zibishinzwe kudushyiriraho uburyo bwihuse kandi bworoshye butuma gusaba E-Passport bishoboka, kugirango ingorane ndetse n’imbogamizi zanditswe aha harugu n’izindi ntarondoye, bere gukomeza kugorwa nazo, maze n’abadafite indangamuntu nshya ariko bafite ibindi byemezo ntashidikanwaho bigaragaza ubunyarwanda bwabo babashe gusaba E-Passport nshya batananijwe.
Ibi bivuga ko mudusabiye gushyiraho amabwiriza mashya yuzuzanya nasanzweho amata yaba abyaye amavuta maze ntihagire Umunyarwanda usigazwa inyuma muri gahunda yo guhabwa E-Passport aho yaba atuye hose ».
Bifuza ko byakorwa na bamwe mu bakozi ba za Ambasade bafite ubushobozi n’uburenganzira bugenwa n’amategeko bw’abanditsi b’irangamimerere, kuko Basezeranya, bemeza imikono, n’indi mirimo ati, « Ambasade niwo Murenge dufite, niko Karere dufite niyo NIDA, nibo Bakora imirimo by’iburo by’abinjira n’abava mu Rwanda, niyo ituri hafi mubadusabire ibisubizo biboneke ».
Mu kugerageza kumenya icyo Irembo ribivugaho, twagerageje kuvugana n’ushinze itumanaho muri icyo kigo, yemera ko abaza ababishinzwe. Mugihe igisubizo kitaraboneka ariko, umwe mu bakozi utifuje ko amazina ye atangazwa, avuga ko icyo kibazo bakizi, kandi ko kiri mu nzira zo gukemuka.
Ati, « Ubusanzwe ntushobora kugira Konti ya Irembo udafite indangamuntu n’umurongo wa Telefone ibaruwe mu Rwanda. Abanyarwanda baba mu mahanga rero, turi kureba uko twazabafasha bakajya binjiramo bakoresheje inimero za Telefoni bakoresha mu bihugu babamo. Ni ikibazo gishobora gukemuka mu mezi abiri ari imbere.
Leave a Reply
Leave a Reply
Mwamba.rw
Mwamba.rw is website that provides you with the latest Celebrity news, Politics, showbiz especially from all nation of E.A.C and all World in General.


c: text/html

text:
Niba ukunda gusomana cyangwa ubiteganya ni byiza kumenya uko wakwitwara mu gihe ugiye gusomana n’umukunzi wawe ku buryo bihora bimubera urwibutso akaba atabasha kuzabyibagirwa mu buzima bwe, nk’uko urubuga elcrema rubugaragaza.
- Tangira gahoro
Igihe ugiye gusoma umukunzi wawe, tangira buhoro,hera ku munwa we wo hasi uwusiritaho uwawe, ukomereze ku munwa we wo hejuru nabwo uwegereza uwe buhoro buhoro.
- Sumbyaho gato uko watangiye
Nyuma yo gutangira buhoro buhoro, ushobora gusumbyaho umuvuduko wabikoreragaho, noneho umunwa wawe ukaba watangira kuwegereza cyane uwe ukamurigata,ugenda wongeramo akagufu.
- Ntukibagirwe gukoresha amenyo
Ku bantu benshi gusomana bitangira ndetse bikanasozwa bakoresha iminwa gusa, nyamara gukoresha amenyo bikangura ibyumviro, ugatangira kumva uburyohe muri wowe.
Ntabwo gukoresha amenyo bivuze kuruma mugenzi wawe ahubwo ukoresha amenyo mu kwagaza umunwa wa mugenzi wawe akarushaho kumva utuntu tumwirukanka mu mubiri.
Ni nk’ibirungo uba ushyize mu gusomana kuko uko amenyo yawe yagaza umunwa we wo hasi n’uwo hejuru ubisimburanya bizana ibindi byumviro iminwa yanyu mwembi itari kuzana.
- Hindura icyerezo cy’umutwe
Ntugomba gutangira gusomana ngo uze kurinda ubwo ubirangiza, utarahindura icyerekezo cy’umutwe.
Uko usomana uba ugomba kugenda uhindura icyerezo cy’umutwe w’uwo murimo gusomana na byo birabafasha mukaryoherwa cyane.
- Wikwibanda cyane ku minwa
Igihe usoma umukunzi wawe, ntukibande ku minwa gusa nk’aho nta bindi bice by’umubiri iyo nshuti yawe ifite,ugomba no gusoma mu ijoshi, amatwi, ku matama h’umukunzi wawe,ibice byose by’umubiri bigakanguka nibwo arushaho kuryoherwa.
- Kubikora kenshi bituma uhinduka inzobere
Ntushobora kuba inzobere igihe cyose udashyira mu bikorwa ibintu bishya wungutse.
Ntushobora kwizera ko uzasomana neza n’inshuti yawe ku nshuro ya mbere, ariko igihe cyose uzakomeza kubikora uzasigara uri umuhanga mu gusomana ku buryo uwo uzasoma bizamubera urwibutso mu buzima bwe bwose.

robotstxt: allowed

filter: keep


text:
Igiti
Intangiriro[edit | edit source]
Igiti (Ubwinshi: Ibiti) kiri mu muryango w’ibinyabuzima. Kiramera, kigakura, kikaba cyarabya, cyakwera imbuto, hanyuma kikazasaza. Cyakora ntigishobora kwiyimura aho kiri.
Igiti kigizwe n’imizi, n’igihimba, n’amashami, n’amababi, n’indabyo zibyara imbuto. Imizi ifatisha igiti mu butaka, ikabuvanamo ibigitunga. Igihimba gitangirira ku butaka kigakura kijya hejuru. Igiti gihumekera mu mababi. Aho ibiti biri ari byinshi bahita ishyamba. Bavuga ko amashyamba akurura imvura akanarwanya isuli.
Akamaro k'igiti[edit | edit source]
Ibiti bigira akamaro kenshi: hari ibyera imbuto: nk’amacunga, amapapayi, indimu, amatunda, marakuja, za avoka, imyembe n’ibindi byinshi. Hari n’ibyubakishwa amazu n'amateme; hakaba n’ibisaturwamo imbaho, zikabazwamo ibikoresho by’amoko menshi, hakaba n’ibicanwa. Hari n'ibiti bitanga igicucu kuburyo abagenzi bashobora kwikinga izuba baruhuka bamara gutora akabaraga bagakomeza urugendo.


text:
ESE WARI UZI IGIPIMO CY’INZOGA WAKAGOMBYE KUNYWA ?
Muri iki gihe abantu benshi usanga banywa inzoga cyane,baba abana cyangwa abakuru,rimwe na rimwe ugasanga inzoga zakojeje bamwe isoni,ukabona nk’umuntu wiyubashye zamutuye hasi,cyangwa se ugasanga (...)Read more
Niba utajyaga ubikora,iki ni cyo gihe ngo nawe ubitangire.
Muri iki gihe ubuvuzi bugenda butera imbere,abantu benshi baragenda bakangurirwa kwirinda indwara batararwara,kuko burya kwirinda biruta kwivuza.Uzasanga bakubwira ngo uramutse unyweye amazi (...)Read more
INZOGA : Nubwo abayikunda ari benshi, ariko igira ingaruka nyinshi sobanukirwa byinshi kuri yo n’uko wayivaho
Mur iki gihe abantu benshi baba abakuze ndetse n’abato usanga bakunda kunywa inzoga bitwaje ngo zibibagiza ibibazo bafite cyangwa se mu buryo bwo kwishima,inzoga inyowe mu rugero ntacyo itwara (...)Read more


text:
Nyuma yo gutandukana kw’abashakanye, bitera ibibazo bikomeye ku mitekerereze y’impande zombi, inshuti ndetse n’abavandimwe ndetse bikanagira ingaruka ku buzima bw’abana baba baribarutse.Ababyeyi benshi birabagora kuba badashobora kubona abana babo umunsi ku wundi; ibi bikabatera agahinda (depression), kumva isi ibashaririye ndetse n’uburakari bukabije.
Muri iki gihe cyo gutandukana, abagabo birabagora kwita ku marangamutima yabo kurusha abagore kuko ngo baba batakaje umuntu ubakunda, gutakaza ubumwe bwo mu muryango n’imitungo ndetse no kumva ko uruhare bagiraga mu guteza imbere imibereho y’urugo rwabo ikomwe mu nkokora.
Ku rundi ruhande na none ngo ntibyorohera abana kuko bituma bibaza uko bazongera kubona umwe mu babyeyi babo cyane ko iyo bakiri bato baba bataramenya impamvu nyamukuru yo gutandukana kw’ababyeyi babo. Ibi bituma batangira gukeka ko umwe mu babyeyi ari we nyirabayazana yo kutabona undi bityo bakamurakarira cyane.
Ingaruka zo gutandukana kw’ababyeyi zigaragara inyuma cyane ku bana b’abahungu kurusha abakobwa. Bashobora gukora ibikorwa bitandukanye batewe n’uburakari, ikimwaro cyangwa ibikomere bafite ku mutima nk’igihe bari kumwe na bagenzi babo ku ishuri. Abakobwa bo ntibapfa kubigaragaza inyuma bityo bikabatera agahinda, kurwara umutwe n’igifu ndetse bikagira ingaruka ku mirire n’uko basinzira.
Gutandukana kw’abashakanye bigira ingaruka nyishi cyane cyane ku buzima bw’abana kuko baba batacyitaweho ku buryo bukwiye (ntibabona amafunguro, amafaranga y’ishuri, kuvuzwa no gutekerezwaho kenshi nk’uko bayabonaga igihe ababyeyi babo bari bagikundana.
Gutandukana kw’abashakanye ngo bishobora gukongeza urwango hagati y’abagize imiryango bakomokamo, aho umwe ashobora kubona muramu cyangwa muramukazi we akumva atamwishimiye ndetse n’ibihe byo gusabana igihe bacitse imirimo (holidays) bigahagarara.
Ese ni gute wakwirinda gutandukana n’uwo mwashakanye?
Ntibyoroshye kwirinda gutandukana n’uwo mwashakanye, ariko ushobora kubikora bigashoboka mugakomeza mukabana nubwo haba hari ibyo mutumvikanaho. Ibi bishobora gushoboka gusa iyo impande zombi zibigizemo uruhare rugaragara. Ibi bigira kimwe cya kabiri cyo gutsinda uru rugamba. Impamvu gutandukana bishoboka ngo ni uko bombi ntawe uba ucyitaye ku wundi mu mibanire yabo, badashyiramo ingufu kugira ngo bakomeze babane.
Ngo ni byiza ko bihatira gukosora amakosa yabayeho mu bihe byashize bakarangamira ibiri imbere yabo.
Tubategurira iyi nkuru, twifashishije: www.dealwithdivorce.com


text:
Akenshi usanga muri buri murenge hagiye hari urwibutso ndetse no muri buri Karere hakaba urukuru. Uretse ibyo kandi usanga hari inzibutso zizwi cyane ndetse zinafite amateka yihariye dore ko buri Karere usanga akenshi kaba gasaba ko Urwibutso rwako rwajya ku rwego rw’igihugu kuko amateka y’u Rwanda muri Jenoside ubwayo yari akomeye.
Tugiye kugaruka ku Nzibutso 6 nk'uko urubuga rwa Kwibuka.rw dukesha iyi nkuru rubigaragaza.
1.Urwibutso rwa Jenoside yakorewe Abatutsi rwa Kigali
Uru rwibutso ruri ku Gisozi, ni rwo rukuru ndetse runini hagendewe ku mubare w’inzirakarengane zazize Jenoside yakorewe Abatutsi zirushyinguwemo. Hashyinguwe abarenga ibihumbi Magana abiri na ma nirongo itanu (250,000). Iyo mibiri yaturutse mu bice bitandukanye byo mu mujyi wa Kigali. Muri urwo rwibutso kandi, harimo abari barashyinguwe mu ngo zabo ndetse n’abagiye bajugunywa mu binogo n’abatwikiwe mu mazu, mu migezi n’ahandi harimo ibihuru.
Urwibutso rwa Jenoside rwa Kigali (Gisozi)
Uru rwibutso, rugabanyijemo ibice bitatu birimo kimwe cyo kugaragarizamo amateka ya Jenoside yakorewe Abatutsi muri Mata 1994, hari igice cy’urwibutso rw’abana ndetse n’ikindi gice cy’amateka ya Jenoside n’ihohoterwa rikabije ku isi yose. Hari kandi igice cyo kwigishirizamo, ubusitani ndetse n’inyandiko zibumbatiye amateka y’u Rwanda ari nacyo kigaragaza ubusobanuro n’ibikoresho byimbitse bihabwa abasuye urwibutso. Uru rwibutso rwatangijwe muri Mata 2004.
2.Urwibutso rwa Jenoside yakorewe Abatutsi rwa Murambi
Uru rwibutso ruhererye mu Karere ka Nyamagabe. Mbere ya Jenoside, aho uru rwibutso ruri hahoze ari muri Komine ya Nyamagabe, Perefegitura ya Gikongoro. Mu myaka ya 1963 hahoze ari mu Bufundu hafi no mu Bunyambiriri na za Nyaruguru na Buyenzi. Aha hantu haranzwe n’amateka y’ubwicanyi ndengakamere kuva mu 1959 by’umwihariko ahahoze ari mu Bufundu ubwo Perefe Rwasibo Jean Baptiste yari abayoboye mu gihe cy’Ababiligi. Babimufashijemo rero, mu buryo bari bari guteguramo uburyo bazatsemba abatutsi muri ako gace. Muri iryo tegurwa, Abatutsi barimuwe bajyanwa ahantu hasaga n’ubutayu mu bice bya za Kibungo na Bugesera ahantu habaga amasazi ya Tsetse yanishe abantu benshi cyane muri icyo gihe.
Urwibutso rwa Jenoside rwa Murambi
Ababashije kurokoka batangiye kwiteza imbere gake gake, ariko kubera ya mateka yakomeje kubibirwamo urwango, Abatutsi bari bahatuye bakomeje guhigwa cyane haba muri Repubulika ya 1 n’iya 2 biba akarusho mu 1994 ubwo Jenoside yabaga. Nyuma ya Jenoside yakorewe Abatutsi, mu mwaka w’1995 imibiri y’abatutsi yagiye ivanwa mu duce dutandukanye twegeranye na Murambi, ku bw’amateka yihariye yaho, yarahajyanywe irahashyingurwa. Gusa hari imwe mu mibiri y’inzirakarengane za Jenoside itarongeye gushyingurwa ahubwo yabitswe neza mu buryo bwakemerera abasura urwibutso kuyireba.
Urwibutso rwa Jenoside yakorewe Abatutsi rwa Murambi rugabanyijemo ibi bice:
· Urwakiriro: Aha ni aho abashyitsi bajyanwa bakabanza kubwirwa amateka bagomba kumenya kuri Jenoside.
· Urwibutso (Ahashyiguwe imibiri): Aha hashyinguwe abarenga ibihumbi mirongo itanu (50,000)
· Ahahoze ishuri: Aha ni ahantu hahoze ishuri rya tekinike, habitswe imibiri y’inzirakarengane za Jenoside, babitswe mu buryo bwagutse aho abasura urwibutso bibonera bamwe mu bantu uko bishwe mu buryo ndengakamere. Hari imibiri irenga 1,200 ishyinguwe mu buryo bugaragaza n’imyambaro bari bambaye nka bimwe mu bimenyetso.
·Hari kandi igice cy’aho imibiri yajugunywaga nyuma yo kwicwa, mu kibuga cya Valleyball aho ibendera ry’abafaransa ryazamuriwe kuko aho hari hamwe mu ho abasirikare b’u Bufaransa bakoreraga muri Zone Turquoise babaga bari, ubu hahinduwe Ubusitani bw’Urwibutso.
3.Urwibutso rwa Jenoside yakorewe Abatutsi rwa Nyamata
Abenshi mu Batutsi bari baturiye Nyamata mu Bugesera bari mu bajyanywe mu gace kabagamo amasazi ya Tsetse ngo bazicwe nayo mu bice bya Nyamata. Nyuma mu myaka ya 1980, Abatutsi batangiye kuhagira aho gutura bahakoze neza, hashinzwe urusengero. Mu 1994, aha hantu hafatwaga nk’ahera cyangwa ahatagatifu habaye hafi ho kwicira. Abenshi mu Batutsi bahatekerezaga nk’aho bakirira ariko ibyahabereye byabaye amahano dore ko abagera ku bihumbi mirongo ine na bitanu (45,000) bahatikiriye bakahicirwa mu munsi umwe gusa kandi bari bazi ko ari ubuhungiro bwizewe kuri bo.
Urwibutso rwa Jenoside rwa Nyamata
Nyuma y’ibiganiro hagati ya Kiliziya Gaturika ndetse na Guverinoma y’u Rwanda, ahari Kiliziya hahinduwe Urwibutso rw’Abazize Jenoside yakorewe Abatutsi, nka rumwe mu rusengero ruhagarariye izindi mu hiciwe Abatutsi benshi muri Jenoside yakorewe Abatutsi.
4.Urwibutso rwa Jenoside yakorewe Abatutsi rwa Bisesero
Urwibutso rwa Jenoside yakorewe Abatutsi rwa Bisesero rukunze kuvugwa nk’urwibutso rw’intwari. Rwubatswe mu 1998 kugira ngo rubungabunge amateka ya Jenoside yakorewe Abatutsi mu karere ka Karongi ruherereyemo muri rusange, ay’ubutwari bwo kwirwanaho no kwanga kwicwa barebera. Mu gihe cy’ubwicanyi bwo mu 1962 no mu 1973, Abatutsi bo mu Bisesero bahungiye ku musozi wa Muyira babasha kwirwanaho. Mu 1994, baketse ko bashobora kwongera kwirwanaho nk’uko babikoze maze bahungira kuri uwo musozi. Babashije kwirwanaho mu gihe cy’ukwezi bakoresha amacumu, imihoro, amabuye ndetse n’inkoni kandi barwana n’abantu bafite imbunda n’amagerenade. Babashije no kwambura bamwe mu bicanyi intwaro zabo.
Urwibutso rwa Jenoside rwa Bisesero
Urwibutso rwa Jenoside yakorewe Abatutsi rwa Bisesero rwubatse ku musozi uzamuka uturuka hasi ugana hejuru. Uwo musozi wubatsweho amazu atatu, imwe imwe ikaba ifite ibyumba bitatu. Ibyumba icyenda bigize ayo mazu yose byibutsa amakomini icyenda yari agize Perefegitura ya Kibuye mu 1994. Mu mpinga y’umusozi hari imva zirindwi zishyinguyemo imibiri igera ku bihumbi mirongo itanu (50,000) y’abazize Jenoside yakorewe Abatutsi.
Ingazi ugenda wurira uko uzamuka uwo musozi, zirerekana akaga abatutsi bagize bahunga, barwana ndetse hagiye haba n’imfuruka zibutsa ko bageragaho bakihisha. Ukinjira mu Rwibutso, ubona amabuye menshi ashinzemo amacumu icyenda. Aya macumu yibutsa ko ariyo ntwaro bakoresheje birwanaho. Hari kandi inzu nto y’isomero usangamo ibitabo byanditswe kuri Jenoside yakorewe Abatutsi muri Mata 1994.
5.Urwibutso rwa Jenoside yakorewe Abatutsi rwa Nyarubuye
Urwibutso rwa Jenoside yakorewe Abatutsi rwa Nyarubuye ruherereye mu Karere ka Kirehe hafi ya za Kibungo. Hano naho hahoze Kiliziya Gaturika, Ikigo cy’ababikira ndetse n’ikigo cy’amashuri n’izindi nyubako z’Ababikira bo mu bwoko bw’Abenebikira, ari nabo abenshi bibukiraho ibibi byakozwe muri Jenoside yakorewe Abatutsi. Abantu barenga ibihumbi Makumyabiri (20,000) bishwe mu minsi ibiri, tariki 13 na 14 Mata 1994 bashyiguwe muri urwo rwibutso.
Urwibutso rwa Jenoside rwa Nyarubuye
6.Urwibutso rwa Jenoside yakorewe Abatutsi rwa Ntarama
Urusengero rwa Ntarama narwo rwahinduwe Urwibutso kuva tariki 14 Mata 1995 rushyinguwemo abantu ibihumbi bitanu (5,000) bazize Jenoside yakorewe Abatutsi muri Mata 1994. Urwibutso rwa Jenoside yakorewe Abatutsi rwa Ntarama ni rumwe muri 6 zifatwa nk’inzibutso nkuru ku rwego rw’igihugu, rurimo imibiri y’abantu, imyenda bari bambaye ndetse n’ibindi birimo imitako n’imirimbo bambaraga kandi bizahoraho ari amateka atazasibangana.
Urwibutso rwa Jenoside rwa Ntarama


text:
by http://urukundo.info
Bikunze kugaragara ko abasore n’inkumi babyara batarashinga urugo, ariko ni bake baba intwari bakakira ko babyaye bataraushinga. Ese biterwa n’iki? Rimwe na rimwe, abakobwa batari bakira ko babyaye birabagora kwiyoberanya igihe bakiri mu muryango ubazi. Hari abo bisaba kwimuka bakajya kwiyoberanya aho batabazi, nk’igihe bamaze gukuza abana babyaye.
IGIHE yaganiriye na rumwe mu rubyiruko rutuye mu Mujyi wa Kigali rugaragaza zimwe mu mpamvu zituma hari abakunze guhakana ko babyaye.
1. Gutinya igisebo
Abenshi bemeza ko umubare munini w’abasore n’abakobwa batanezezwa no kubona batagishobora kwisanzura mu busore n’ubukumi bwabo bitewe n’uko bateye cyangwa batewe inda.
Bamwe bibatera ipfunwe abandi bakabifata nk’igisebo ku buryo badashobora gusangiza bagenzi babo ko babyaye.
Mukiza Alphonse utuye mu Biryogo yagize ati “ Abenshi bakunda guhakana inda bateye hanze kubera kwanga igisebo kuko iyo umukobwa amenye ko ufite umwana biba bigoye ko mushobora kubana akwiyumvamo.”
Gusa hari abakobwa bifuza guterwa inda kugira ngo birerere abana, bitewe n’uko babona hari abagore bahohoterwa n’abagabo babo bigatuma baca ukubiri no kumva ko hari umugabo bagirira icyizere cyo kubana nk’umugore n’umugabo.
2. Kubyarana n’uwo udakunda
Mu byo benshi bita gukubagana, bikunda ubaho ko abasore n’inkumi babyarana hadafitaniye urukundo rwa nyarwo, ku buryo nyuma yo kumenya ko bagiye kubyarana bahita bangana urunuka.
Abavuganye na IGIHE bemeza ko kubyanana n’uwo udakunda cyangwa udateganya kubana na we, ni kimwe mu bituma abasore benshi bihakana abana, abatewe inda na bo bagasigara mu gihirahiro.
Camille Haruna yagize ati “Njye nemera ko umuntu wese watera inda uwo adakunda, nk’indaya cyangwa se umukozi wo mu rugo, adashobora gupfa kwemera ko ari we wayimuteye kuko uba uzi ko buri wese yamwibazaho.”
3. Kuba bifatwa nk’amahano
Kuva kera mu Rwanda byabaga ari amahano kubona abakobwa babyara batararongorwa. Iyo byabaga ku mukobwa akeshi yajyanwaga kurohwa mu ruzi kuko yabonwaga nk’icyomanzi.
Nubwo uyu muco wo kurohwa wacitse, Abanyarwanda benshi ntibigeze birengagiza ko bawiye kujyana n’iterambere ariko badasize umuco inyuma.
Urubyiruko ruvuga ko kuri ubu, uwabyaye muri rwo wese aba yiyumvamo ipfunwe no kumva ko yahemutse kuko aba yarangirije icyizere cyo kuba yashyingirwa n’ababyeyi bishimye.
Hari abatinya kuvuga ko babyariye iwabo ndetse bakabifashwamo n’ababyeyi babo kuko ku byara inda y’indaro byafatwaga nk’amahano ndetse bikaba ari ko bikibonwa n’umubare munini w’Abanyarwanda.
4. Gutinya kubengwa
Abasore ninkumi bacyiyumvamo umurongo wo gutereta baterwa inkeke no kubyara igitaraganya kandi bari bagifite amahirwe meshi yo guhitamo.
Muhizi yagize ati “ Abakobwa benshi babyariye iwabo ntibakunda kwerurira abahungu ko babyaye kuko baba bazi ko umuhungu iyo amaze kumenya ko umukobwa yabyariye iwabo atamugirira icyizere nk’umukowa utari wabyara. Abakobwa bahisha ko babyaye kugira ngo batazabura abagabo.”
Abasore na bo bigenda uko kuko baba bashaka kwigarurira umutima w’uwo bakunda bazabimubwira baramaze kubana. Abagira ubutwari bwo kubivuga hakiri kare ni bake.
5. Ubushobozi buke
Abahungu bamwe na bamwe usanga iyo babwiwe ko bateye inda abakobwa bakundana bahita bagira ubwoba ku buryo hari n’abahita babihakana kubera gutinya ibibazo by’amafaranga. Hari n’abahita bategeka abakunzi babo kuzikuramo.
Uwamahoro Everine yagize ati “Abahungu bahakana inda kubera gutinya ibisabwa mu kurera umwana. Hari n’ugutera inda aho gushakisha uburyo azarera umwana we ahubwo akarushywa no gushakisha amafaranga yo kuyikuramo.”
Bamwe babuzwa kwiyakira n’imyemerere yabo cyangwa iy’ababyeyi, kubyarana n’abafite ubumuga runaka n’ibindi.
Video Abakobwa Beza
Impamvu 5 zituma ingaragu zitinya kuvuga ko zabyaye
by http://urukundo.info
Labels: inama z'urukundo


text:
Photo: Bamwe muba Camarade b’uwa 05 Nyakanya 1973
Dushyigikiye gahunda yo kwibuka n’abazize Coup d’Etat yo mu 1973.
Mu nama yayo isanzwe, ikorwa buri minsi 15, Ikipe Nyobozi yaguye y’Ishyaka Ishema ry’u Rwanda, yateranye ku cyumweru taliki ya 3/8/2014, yasuzumye ingingo zinyuranye zari ku murongo w’ibyigwa ariko biza kuba ngombwa gutinda, ku buryo budasanzwe, ku kibazo kijyanye n’ukwibuka abenegihugu bazize Coup d’Etat yo muri Nyakanga 1973.
Nyuma y’impaka ndende ariko zubaka, byabaye ngombwa gutumira mu nama yacu umuhanga mu by’amateka y’u Rwanda kugira ngo atwongerere urumuri ku byabaye mu 1973 no ku byiswe“ikibazo Kiga-Nduga” cyakomeje gucamo ibice Abanyarwanda cyane cyane abo mu bwoko bw’Abahutu, kikaba cyaranakomeje kugira ingaruka nyinshi mbi ku mateka y’igihugu cyacu.
Mu gusoza iyo nama, twafashe imyanzuro itandatu ikurikira twifuje gutangariza Abanyarwanda:
1.Nk’uko Amashyaka ya “Nouvelle Generation” aherutse kubitangamo urugero ubwo yashishikarizaga Abanyarwanda gutsinda ipfunwe n’ubwoba bakitabira amasengesho yo “Kwibuka ku mugaragaro Abanyarwanda bose bishwe”(Abahutu n’Abatutsi), icyo gitarane kikaba cyarabereye i Buruseli taliki ya 17/5/2014 : turasanga imiryango y’abishwe bazira Coup d’Etat yo muri Nyakanga 1973, bafite uburenganzira busesuye bwo kwibuka ababo mu buryo bwose bifuza, haba mu gukoresha ibiterane by’amasengesho, ibitaramo byo kuyaga, ibiganiro mbwirwaruhame…. Bipfa gukorwa mu bwitonzi, hatagamijwe gushyushya imitwe no gusenya.
2. Twunamiye tubikuye ku mutima Perezida Geregori Kayibanda n’ abanyapolitiki bose bishwe bitari ngombwa kuko ari abagabo b’intwari bigomwe byinshi, bakarwanya ingoma ya Cyami na gihake, bakayitsinsura biyushye akuya bityo bagasubiza abari “Abaja” uburenganzira bwo kuba Abenegihugu bishyira bakizana, muri Repubulika.
3. Turasaba Abanyarwanda bose muri rusange, ko bakwishakamo UBUTWARI bwo gutera intambwe yo kwakira amateka y’u Rwanda uko ari, kabone n’iyo adashimishije. Bityo tukaba dusanga ko muri iyi minsi ibanziriza ririya koraniro ryo ku ya 16 Kanama 2014 ndetse na nyuma yaryo , hakwiye kubaho ibiganiro byimbitse n’impaka zubaka kuri Coup d’Etat yo muri Nyakanga 1973, intandaro yayo ,uko yakozwe n’ingaruka zayo, kandi ikibazo “Kiga-Nduga” kikaganirwaho mu bwitonzi, hatagamijwe guteranya abantu, ahubwo hashyizwe imbere kongera kubaka ubumwe.
4. Mu kuganira ku bwicanyi bwahitanye intwari za Repubulika ya mbere ntihakwiye kwibagirana ibyiza Repubulika ya kabiri yagejeje kuri rubanda n’intambwe nto zaba zaratewe mu gushaka uko icyo ikibazo cyakemuka.
5. Turashishikariza urubyiruko rutigeze rumenya amavu n’amavuko y’ikibazo cyiswe “Kiga-Nduga” ko batagomba gutinya kumenya “uko byagenze”,kugira ngo bibafashe kumenya uko batanga umuganda wabo mu kubaka ubumwe buzashingirwaho UGUFATANYA mu rugamba rwo guhirika Ingoma y’iterabwoba ya FPR- Inkotanyi, ifitanye isano rikomeye n’iya Gihake abo twibuka bari barasezereye ngo igende nk’ifuni iheze.
6. Turashishikariza Abataripfana bose b’ Ishyaka Ishema n’abandi Banyarwanda bose b’umutima mwiza ko bashyigikira Ikoraniro rizabera i Buruseli taliki ya 16 Kanama 2014 kandi bakihatira kuryitabira.
Harakabaho u Rwanda rwubakiye ku ndangagaciro z’Ukuri, Ubutwari n’Ugusaranganya ibyiza by’igihugu.
Bikorewe i Paris, taliki ya 4 Kanama 2014
Padiri Thomas Nahimana,
Umuyobozi w’Ishyaka ISHEMA


text:
Rusizi: Nkombo: Basabwe gukumira icyahungabanya uburenganzira bw’umwana
Yanditswe na INGABIRE RUGIRA ALICE
Abaturage bo mu karere ka Rusizi mu murenge wa Nkombo basabwe gushyira mu bikorwa gahunda z’iyubahirizwa ry’uburenganzira bw’umwana, hagamijwe kubafasha kugira imibereho myiza ibafasha gutegura ahazaza heza.
Nsigaye Emmanuel, umuyobozi w’Akarere ka Rusizi wungirije ushinzwe imibereho myiza, yasabye ababyeyi kurinda abana babo imirimo ivunanye n’ihohoterwa iryo ari ryose, kuko ari bo Rwanda rw’ejo.
Yagize ati: “Turasaba abaturage gukomeza kubahiriza uburenganzira bw’umwana, ababyeyi tubasaba gushyigikira imyigire y’abana babo, bakabashakira amafunguro meza kandi ahagije, kandi bakabarinda imirimo ivunanye, n’ihohoterwa iryo ari ryo ryose, kuko abana ari bo butunzi dufite, ni bo bazavamo abayobozi b’ejo hazaza, ni yo mpamvu bagomba kwitabwaho by’umwihariko.”
Yagarutse ku kibazo kibangamiye abana by’umwihariko abo ku kirwa cya Nkombo basiba ishuri bakajya gutekera abarobyi, bigatuma imyigire yabo ihadindirira, ati: “Hari ikibazo cyagaragaye mu myigire y’abana mu birwa bya Nkombo, aho abarobyi bajyana abana kubatekera kandi bakagombye kuba bari mu ishuri, twashyizeho ingamba zikaze kuko abo tuzafata bazahanwa by’intangarugero kuko nta mwana w’u Rwanda ugomba kuvutswa uburenganzira bwe, ababyeyi bite ku bana babo kandi babyare abo bashoboye kurera.”
Mihigo Gabriel, utuye mu murenge wa Nkombo mu kagari ka Ishywa yashimiye ingamba zashyizweho mu kurengera umwana, aho yagize ati: “Kurengera umwana ni gahunda yashyizweho na Leta, turayishima cyane ubu abana bose bari ku mashuri byatumye n’amashuri yiyongera, natwe iwacu arahubakwa ubundi nta shuri twagiraga, abana bariga abandi bararangije bariho neza n’ikizere k’ejo heza hazaza, ubu umwana wese umuntu mukuru amufata nk’uwe, ni byiza kandi turabishima.”
Kampire Marie Louise yunzemo ati “Umwana w’Umunyarwanda arashyigikiwe kuva ku mukuru kugera ku mutoya, tubajyana mu mashuri nta mwana ugihohoterwa, ariko ntibivuze ko habuze abandi baturage bagenzi bacu bagifite imyumvire iri hasi mu bijyanye no kwita ku bana wenda biturutse ku bumenyi buke.
Turabegera by’umwihariko mu mugoroba w’ababyeyi, tukagirana inama, iyo umwana ahawe uburenganzira bwe yiga neza, ejo hazaza kuri we hamubera heza kuko abona umwanya wo kwitekerezaho mu bwisanzure, akagira ikizere kuko aba afite amahoro mu mutima we akomora ku muryango umwitaho.”


text:
Muri Jenoside yakorewe Abatutsi mu 1994 ,Muhoza Goreti w’imyaka 39 yari afite imyaka 12 y’amavuko. Se umubyara na basaza be batanu, bishwe jenoside igitangira.
Icyo yihe ngo yabanaga n’umuryango we ku Gisenyi, ubu ni mu karere ka Rubavu mu Ntara y’Uburengerazuba. Igihe cyaje kugera bimukira mu cyahoze ari Gitarama, aho abahigwaga muri Jenoside benshi bari barimo kujya gushakira ubuhungiro.
Yibuka neza uburyo mu gihe cya Jenoside, Interahamwe zajyaga zibasanga aho bihishe zigatoranya abakobwa n’abagore, zikabasambanya ku ngufu, ibi nawe bikaba byaramubayeho.
Muhoza ati: “Abagabo babiri bamfashe nari mbazi. Umwe yitwaga Kalisa, undi yitwa Rukarabankaba Alexandre… Nyuma bahise bahura n’abandi bagabo, babasaba ko babo bansambanya. Abo bagabo bigabanyijemo amatsinda abiri, maze barampiganirwa. Bakinnye amakarita, basezerana ko utsinda ari we uza kunsambanya mbere. Hari tariki 2 z’ukwezi kwa Gatandatu 1994 ubwo bansambanyaga, maze gusambanywa n’abagabo 15 mbura ubwenge, ibyakurikiyeho simbyibuka.”
Igiteye agahinda, ni uko gusambanywa n’abo bagabo bose, byamuviriyemo n’akaga k’uko yahise yanduzwa agakoko gatera SIDA. Uretse ibyo kandi, banamuteye inda yaje kuvukamo umwana w’umuhungu, uyu akaba iteka amubera urwibutso rw’akaga yahuye nako.
Nyuma yo kumenya ko bamuteye inda, yashatse gukuramo inda bitewe n’igitutu cy’umuryango we, ariko igihe kiza kugera yiyemeza gukomeza gutwita iyo nda ndetse akanayibyara. Nyina wa Muhoza ntiyari yorohewe n’ubuzima bubi umukobwa we yari abayemo, anabana n’ubwandu bw’agakoko gatera SIDA.
Nyuma yo kubyara, ku myaka ye 14 gusa y’amavuko, nyina yamuhatiye gushakana n’umugabo wo muri Kongo wari ukuze cyane kuko yari afite imyaka ibarirwa muri 60, uwo akaba ari nawe Muhoza yaje kubyarana nawe umwana wa kabiri.
Uburyo uwo mugabo we yamufataga nabi, byatumye batamarana igihe maze Muhoza aza kumucika agaruka mu Rwanda gutangira ubundi buzima bushya, hari mu mwaka w’1996. Nk’umukobwa muto wari umaze kubyara kabiri, atarigeze yiga kandi yarihebye, ubuzima bwe bwari inzira y’umusaraba.
Yaje gufata abana be abasigira nyirakuru, arangije ajya i Kigali gushaka akazi kugirango abashe kujya abona icyo abatungisha. Akigera mu mujyi wa Kigali, yahise abona akazi ko gukora imirimo yo mu rugo, aha ari naho yaje kumenyanira n’umusore nawe wakoraga akazi ko mu rugo.
Muhoza yaje kuba inshuti n’uwo muhungu, biza kugera ubwo bakundana cyane ariko ntiyigera amuhingukiriza ko abana n’ubwandu bw’agakoko gatera SIDA, kugeza ubwo yaje kumutera inda. Muhoza ati: “Nari mfite roho mbi, nari ntarakira ubuzima bubi bw’ahashize hanjye… Nashakaga kwanduza umugabo wese SIDA”.
Uwo mukunzi wa Muhoza yaje kumutega amatwi amubwira ibye byose, undi ahitamo kumubabarira ndetse urukundo rwabo rurushaho gushinga imizi. Igihe cyaje kugera babyarana umwana w’umukobwa, uwo akaba yari abaye uwa gatatu kuri Muhoza. Muhoza Goreti ati: “Yanyitagaho cyane, rimwe na rimwe akansohokana tukajya gusangira, kandi urukundo rwacu rwarushijeho kugenda rukomera umunsi ku wundi”
Nyuma yo kubyara uwo mwana wa gatatu, Muhoza yasubiye kubana na nyina, gusa ku bw’amahirwe abana ntabwo bavukanye ubwandu bw’agakoko gatera SIDA.
Uwo mukunzi we babyaranye umwana wa gatatu, yakomeje kumufasha, ariko akagira umutwaro ukomeye cyane w’uko abana be babiri bakuru bahoraga bamubaza impamvu afata imiti, ubundi bakamubaza aho Se ubabyara ari. Ibyo byose yakomeje kubigumana muri we, kugeza ubwo mu mwaka wa 2014, nyuma yo guhabwa ubufasha bw’isanamutima, yaje guhishurira abana be iby’inzira y’umusaraba yanyuzemo, abasobanurira ko bose ari abana be kandi bagomba gufatanya guharanira kuzagira ejo hazaza heza.
N’ubwo yahuye n’ubuzima bumusharirira, Muhoza avuga ko yabashije kurwana n’ibyo bibazo ubuzima bugakomeza.Muhoza asanzwe aba mu karere ka Gicumbi ko mu Ntara y’Amajyaruguru.
Source: Ukwezi, &agakiza.org


text:
Gatsibo: Basabwe gufata neza ibiraro bisaniye
Yanditswe na NTAWITONDA JEAN CLAUDE
Abaturage bo mu Murenge wa Remera mu Karere ka Gatsibo basabwe gufata neza ibikorwa remezo biyubakiye birimo ibiraro bibiri basannye ku munsi w’umuganda udasanzwe wo kuwa 03 Ugushyingo 2018.
Umunyamabanga Nshingwabikorwa w’Umurenge wa Remera, Mukamana Marceline, atangaza ko ibyo biraro bihagaze agaciro k’amafaranga ibihumbi 600.
Yagize ati “Mbere na mbere turashimira uruhare rw’abaturage mu kubaka ibi biraro kandi ni na bo baduhamagaye batubwira ko ibiraro byangiritse. Bigaragara ko bamaze gufata ibikorwa remezo nk’ibyabo, ni ibintu baha agaciro kuko n’ubundi ni amaboko yabo aba yagiyeho. Turabasaba gukomeza kugira umuco wo gufata neza ibikorwaremezo nk’ibyabo bagatunga n’agatoki uwagerageza kubyangiza wese.”
Akomeza avuga ko gukora ibi biraro byari byarangiritse biri mu rwego rwo gukemura ikibazo cyabangamiraga imigendekere y’aho ibiraro byari byarangiritse biri, ikindi ni uko ubuhahirane butakorwaga neza kubera ko imodoka zitwara imizigo na zo byazigoraga, haba hari n’impungenge z’uko umurwayi atashoboraga kugezwa ku bitaro bya Kiziguro kubera ibiraro byari bishaje.
Mukamana akomeza avuga ko hari ibindi biraro bikeneye gukorwa kuko na byo byangiritse nubwo ngo bitaragaragarwaho guhagarika ubuhahirane n’indi mirenge.
Ati “Turacyafite ibindi biraro bifite ikibazo. Hari ikibazo k’ikiraro cya Gisiza-Kageyo, ni ikiraro kiduhuza n’Umurenge wa Kageyo, nta bwo kirahagarika ubuhahirane ariko na cyo ubona ko cyangiritse. Mu minsi ya vuba naho turategura igikorwa cy’umuganda na cyo tugikore ku bufatanye bw’abaturage.”
Kaburame Patrick utuye mu Kagari ka Nyagakombe mu Mudugudu wa Karufuri, avuga ko ikiraro bakoze kibafashije kuko imodoka itwara abarwayi ku bitaro bya Kiziguro byayigoraga akongeraho n’imodoka zigana ku kigo nderabuzima cya Humure zitabonaga uko zigerayo, ubu babaka bishimiye umuganda wakozwe.
Ati “Twari duhangayitse kuko ikiraro cyatumaga imigendekere ya hariya hantu igorana. Twagikoze twishimye kuko ni amahirwe ni n’umugisha twagize kuko bigiye gutuma imodoka zitageraga i Humure bigiye koroha kurusha kuko byari bigoranye.”
Mvuyekure na Nyirabakunzi na bo batuye mu Murenge wa Remera bavuga ko biteguye gufata neza ibiraro bisaniye, bakavuga ko uzashaka kubyangiza bazamutamaza.
Bimwe mu bikoresho byifashishijwe mu gusana ibi biraro, Umunyamabanga Nshingwabikorwa w’Umurenge wa Remera, Mukamana Marceline, avuga ko hakoreshejwe ibiti n’amabuye kugira ngo hasanwe ibiraro bibiri byo muri uyu murenge.


text:
Ni gahunda yiswe Civil Military Cooperation Week (CIMIC), irimo kuba ku nshuro yayo ya gatatu, irimo kubera mu gihugu cya Kenya mu Mujyi wa Nairobi i Machakos no muri Kajiado, ikaba yatangiye guhera ku wa Gatandatu tariki 09 Ukwakira 2021 kugeza tariki 13 Ukwakira 2021.
Bimwe mu bikorwa bakoreramo ni nko kuvura abaturage indwara zitandukanye kandi bakabavura nta kiguzi batanze.
Ingabo z’ u Rwanda (RDF) by’umwihariko, zisanzwe zizwi mu bikorwa nk’ibi zikorera Abanyarwanda buri mwaka, aho begera abaturage bagafatanya na bo mu bikorwa bitandukanye bibaganisha ku iterambere, birimo guha amashyanyarazi abatayafite, kububakira amazu, ibiraro, kubaha inka ndetse no kubavura indwara cyangwa ibikomere bitandukanye nta kiguzi.
Insanganyamatsiko y’uyu mwaka iragira iti “Tuzamure ubufatanye bw’Akarere binyuze muri serivisi duha abaturage.”
Ibitekerezo ( 7 )
Abo baganga ba RDF nibakomerez’aho nibyiza, Nina Byiza ko bambuka imipaka bakajya kuvura Abababaye bo mu bihugu bikeneye kuvurwa, Gusa nibajya bagaruruka bajye bajya mu mavuriro Aho Abaturage bifuza kuvurwa ntibabone ubitaho mugihe Leta ihemba Akayabo, Abo basore bacu bajye bibuka bimwe mubitaro bikunzwe kunengwa nk’ibitaro bya GISENYI, Ruhengeri, za kibagabaga n’izindi, n’ibigo Nderabuzima Byose wagira ngo Abaganga n’abaforomo ar’abumurimbo, Nyamuna mujye Muter’Uburezi mwibuka n’Iwanyu Murugo
Izo ngabo zifitiye akamaro isi
Mbega ibintu byiza!!! Kubona abasirikare bavura abantu,aho kujya ku rugamba bakicana.Umuririmbyi wo muli Congo Brazzaville witwa Casimir Zao Zoba yararirimbye ati:”Nimujugunye intwaro zanyu.Twimakaze URUKUNDO tureke kurwana”.Mbega ukuntu isi yaba nziza abantu baretse intambara!!Tekereza ko kuva isi yabaho intambara zimaze gutwara abantu barenga 1 billion (milliard).Kandi imana yaturemye idusaba gukundana aho kurwana.


text:
Mu Rwanda
Hari Ibice By’U Rwanda Bigerwamo Gusa n’Imiyoboro y’Itumanaho Yo Muri RDC
Mu Rwanda habarurwa ko nibura 81.6% bakoresha telefoni igendanwa uhuje umubare w’abaturarwanda na sim cards ziri mu gihugu, ariko si ko bose bishimira ibyiza bitangwa n’imiyoboro y’itumanaho nko kubafasha kuvugana n’inshuti cyangwa kumenya amakuru agezweho.
Mu karere ka Rusizi kegereye Repubulika ya Demokarasi ya Congo, RDC, hari ibice usanga aho gufata imiyoboro y’ibigo by’itumanaho byo mu Rwanda, muri telefoni z’abaturage hazamo imiyoboro yo hakurya y’umupaka ya Airtel na Vodacom.
Ni ibintu bituma itumanaho ribahenda cyane, igihe umuntu akeneye undi akamutumaho mugenzi we kandi agendana telefoni mu mufuka. Bikomeje kubaho cyane mu bice bireba muri RDC, ku kirwa cya Nkombo.
Ni ikibazo kandi cyakunze kuvugwa no ku bindi bice by’imipaka yegeranye n’ibihugu by’abaturanyi.
Umwe mu bagirwaho ingaruka n’icyo kibazo yagize ati “Itumanaho rya telefoni hano ni ikibazo gikomeye cyane, iyo umuntu ashaka guhamagara iwabo asanga umuyoboro wo muri Congo ariwo uri muri telefoni.”
Ni ikibazo kigira ingaruka ku migendekere ya serivisi nyinshi zikenera itumanaho, haba ku baturage basanzwe cyangwa abakora mu nzego z’ubuyobozi n’iz’ubuzima.
Undi yagize ati “Bidutera ikibazo kubera ko umuntu igihe cyose umukenereye udashobora kumubona, yaba umuyobozi w’umudugudu cyangwa undi, n’umuturage igihe cyose hashobora kuba impamvu ituma umuhamagara nabyo biragoye, bisaba gutumaho.”
Urwego Ngenzuramikorere, RURA, ruvuga ko nyuma yo kuvugana n’inzego z’ibanze zo mu murenge wa Nkombo, iki kibazo bagiye kurebera hamwe uko cyabonerwa igisubizo.
Umuyobozi Mukuru Ushinzwe Kugenzura Ibijyanye n’Ikoranabuhanga, Charles Gahungu, yabwiye televiziyo y’igihugu ko mu Cyumweru gitaha bazohereza itsinda muri ako gace, rikazasesengura imiterere y’ikibazo.
Yakomeje ati “Nubwo twubatse umunara hariya kuri nkombo, ariko hari imidugudu bigaragara ko ireba muri Congo ihuzanzira ritahagera neza. Twavuganye nabo, mu Cyumweru gitaha turoherezayo abakozi, uwa Airtel, uwa MTN n’uwa RURA, bazazana bose bagende muri iyo midugudu yose, basuzuma bakareba uko bimeze, bagasuzuma n’uko icyo kibazo cyakemuka.”
Kugeza mu mpera za Mutarama 2021 mu Rwanda habarurwaga sim cards 10.575.864 ugereranyije na sim card 10.614.408 zabarurwaga mu mpera z’umwaka wa 2020.
Ubaze ku baturage 100, ababa bakoresha izo sim card ni abaturage 81.6%.
MTN Rwanda niyo ifite isoko rinini mu gihugu na miliyoni 6.5 mu gihe Airtel Rwanda ari miliyoni 4.


text:
Nitwa Christine mfite imyaka 15 ntuye muri Rutsiro. Ntangira kwizigamira igitekerezo cyavuye ku ishuri aho bazanye gahunda yo kwizigamira mu matsinda. Natangaga 200 buri wa Gatanu. Kugira ngo nyabone nayasabaga ababyeyi cyangwa nkavomera abaturanyi. Nari mfite intego ko nitugabana nzagura inkoko. Ni ko byagenze. Ubwa kabiri twongeye kwizigamira bwo nariraye nkajya ntanga rimwe na rimwe.
Tugabanye nakuyemo 2000 niguriramo inkweto n’ijipo bitihutirwa. Haciye iminsi ni bwo natekereje ko ayo mafaranga nari kuyakoresha ikindi kintu kinyinjiriza, nk’uko nabigenje mbere. Nahise nkuramo isomo ry’uko ngomba kwizigamira mfite intego y’icyo nzakoresha ubwo bwizigame.
Ubwo hagati aho inkoko yange yatangiye gutera amagi maze nkajya nyagurisha nkakuramo amafaranga. Byanteye imbaraga zo kongera kwizigamira, ariko mbona ko ninkomeza kuyibikira nzongera nkayapfusha ubusa mpitamo gusubira mu itsinda, ndetse niha n’intego yo kuzagura umurama w’amashu nitugabana. Twaragabanye nkuramo 3000 nguramo umurama w’amashu ndawugemeka (nkoramo ingemwe). Ubu ngenda nsarura ingemwe nkagurisha, amafaranga avuyemo nkayizigamira mu itsinda buri cyumweru.
Dore ibintu bimfasha mu kwizigamira, mpamya ko nawe byagufasha:
- Nushaka kugura ikintu ntugakoreshe ubwizigame bwawe bwose, ujye ugira ayo wisigariza.
- Gutekereza icyo uzakoresha ubwizigame bwawe mbere y’uko utangira kwizigamira kuko bizagufasha kutayakoresha ibyo wiboneye byose. - Hitamo uburyo buboneye bwo kwizigamira. Nge nahisemo itsinda.


text:
Mu buzima bw’Abantu habamo ibintu byinshi bitandukanye,ndetse bakagira n’imico itandukanye harimo igaragara ko ari myiza ndetse hakabamo n’abagira imico igaragara ko ari mibi. Ni nako uko bagaragara batyo uburyo babanamo n’abandi buba butandukanye bitewe nuko imyitwarire yabo nayo iba itandukanye.
Aba bantu bose kandi nubwo badahuje imyitwarire ariko bose baba bakeneye kubaho mu mahoro kandi bishimye, nubwo ibibababaza bitabura.
Hari ibintu byinshi byatuma ubaho wishimye, ariko Kimwe mu byagufasha kubaho wishimye harimo no kuba ubanye n’abantu neza, kandi ibi byose biraharanirwa.
Nk’uko Bibiliya ivuga iti” Mugire umwete wo kubana n’Abantu bose amahoro(abaheburayo 12:14) .”
Wakwibaza uti, Ese ni gute Abantu babana neza?
Hari bimwe mubyagufasha kubana n’abantu neza:
Guca bugufi: Ni ijambo abantu benshi badakunze kumva kimwe bamwe bakumva ko guca bugufi ari ukuba wemeye gusuzugurwa bakagukorera ibyo bashatse byose , abandi bakumvako guca bugufi ari ukuva ku izima ukemera amakosa yawe yose ndetse ukayasabira imbabazi.
Nk’uko ijambo ry’Imana ribivuga muri 1 Petero 5:6 haravuga hati“Nuko mwicishe bugufi muri munsi y’ukuboko gukomeye kw’ Imana kugira ngo ibashyire hejuru mu gihe gikwiriye.”
Byafasha umuntu wese kuko iyo uciye bugufi bituma buri wese akwiyumvamo mukabana mumahoro.
Kwihangana: Nabyo ni kimwe mubyafasha umuntu kubana n’abantu neza bigatuma abaho yishimye.
kwihangana ni ukwirengagiza ikibazo ufite kandi ugategerezanya kwizera ko kizarangira ,ndetse ikaba imwe mu mbuto z’umwuka. Ibi bifufasha gukemura ikibazo waba wagiranye na mugenzi wawe igihe byaba bikomeye ariko ukihangana ukizera ko birakemuka neza udakoze ibyo uterwa n’uburakari wagize.
Kugira urukundo: Narwo rufasha umuntu kubana n’abandi amahoro bitewe nuko iyo ukunda umuntu uramwihanganira mugakomeza kubana neza. Nk’uko tubisanga 1 Abakorinto 13:4 haravuga hati“Urukundo rurihangana rukagira neza,urukundo ntirugira ishyari,urukundo ntirwirarira,ntirwihimbaza.”
Ibi byagufasha guharo ubanye neza n’abantu kuko umuntu ukunda ibyo yagukorera byose nubwo byaba bitagushimishije urabyihanganira ndetse hari byinshi bibi utinya gukora kubwo kuba umukunda ibyo bigatuma mukomeza kubana neza.
Umunyamakuru wa Isezerano .com , guhera mu 2021 . Yize itangazamakuru n’itumanaho (Journalism and Communication ) muri Institut Catholique de Kabgayi .
Amaze Umwaka 1 , akora itangazamakuru.


text:
Gusaranganya neza ibyiza by’igihugu ni ibanga ry’ubutegetsi bunyuze umutima wa rubanda, bugashimwa n’Uhoraho Imana.
Manu ni ifunguro risa n’umugati Uhoraho Imana yagaburiye umuryango wayo mu gihe cy’imyaka 40 yose wamaze mu butayu. Ngo bazindukaga mu gitondo cya kare bajya kuyora icyo kiribwa cyagwaga mu ijoro , kimeze nk’ikime. Ngo kandi buri wese yagomba gufata iryo funguro hakurikijwe ibyo akeneye kurya. Ntabwo iryo funguro ryashoboraga guhunikwa, gusa abanyendanini ntibabura , ngo hari abafataga ibirenze ibyo bashobora kurya , bagerageza kubibika bikababorana !
1. Ni iyihe nyigisho twakura muri iri jambo ry’Imana ?
Iyi si Imana yaduhaye ifite ibyatunga abantu bose ku buryo buhagije. Kuba hariho abakene nyakujya bicwa n’inzara ni uko hariho abarya ibirenze ibyo bakeneye, bakagwa ivutu, ndetse bakazigama mu mabanki n’ahandi. Niba umuntu umwe arunze umutungo wamutunga nk’imyaka 300 kandi atazamara n’imyaka 80 kuri iyi si, birumvikana ko hari benshi bazabura icyo barya kuko hari uwikubiye imigabane yabo.
Isomo twumvise uyu munsi riratubwira nanone ko Abayisiraheli bageze mu gihugu cyabo, Manu ntiyongeye kugwa ahubwo batunzwe n’ibivuye mu maboko yabo.
Bamaze kugera mu gihugu cyabo, batacyerera mu Butayu, bagombaga KWIMENYA. Bishatse kuvuga ko iyo umuntu ashobora kwirwanaho Imana itamusimbura , ngo imukorere ibyo we yishoboreye.
Gusa rero n’ubwo Imana itagitanga manu iturutse mu ijuru(solutions-miracles) , inshingano yo gufasha abagikeneye Manu yo ntiyavuyeho ! Abishoboye muri twe ntibagomba kwiyibagiza ko aribo bagomba kugenera Manu abataratera intambwe yo kwibeshaho ubwabo(se prendre en charge).
Ibi bitekerezo uko ari bitatu :
*Imana ntigitanga Manu,
*Tugomba gutungwa n’ibivuye mu maboko yacu,
*Dukwiye gusaranganya n’abataragira ubushobozi bwo kwibeshaho,
bifite ingaruka zikomeye mu rwego rwa politiki y’ibihugu nk’u Rwanda.
Igihugu cyageze ku bwigenge n’abagituye bagomba gukora bashoboye bakibeshaho, aho guhora bacungiye ku k’imuhana. N’iyo bagize amahirwe bagahabwa inkunga(Manu) ntabwo zagakwiye kuzimirira mu mifuka y’abategetsi ngo abaturage baviremo aho! Izo nkunga zakagombye gukoreshwa koko mu bikorwa bizabyarira igihugu ubukungu mu gihe kirekire.
Nyamara se ubutegetsi bw’Agatsiko bwakomeje kubyifatamo gute !? KWIKUBIRA ibyiza by’igihugu, imfashanyo, inguzanyo….bonyine, niyo ntego ya politiki bakora. Abaturage nabo si ugukeneshwa, bakagera aho bagwa umudari, abategetsi bibereye mu minsi mikuru y’urudaca i Kigali, Boston, Miami….!
Kubera ko mu gihugu abaturage bose badashobora kugirira rimwe ubushobozi bwo kwihaza mu biribwa, Leta ntishobora kubirengagiza , ngo yite ku nyungu z’Abifite gusa. Icyo gihe yaba ari Leta y’abakire gusa. Nyamara Leta y’Agatsiko kayoboye u Rwanda muri iki gihe yahisemo burundu gutera abakene umugongo ahubwo ikajya ibasonga buri munsi ibasaba ku ngufu imisoro inyuranye, amahooro, amakoro,ikagerekaho kubasenyera amazu, kubarandurira imyaka, kubakona, …ku buryo abakire bakomeza kurushaho gukira no kororoka naho abakene bakarushaho gutindahara kugeza bashizemo umwuka !
Politiki nk’iyi y’Agatsiko ivuguruza cyane iyobokamana ry’ukuri twabwiwe n’ijambo ry’Imana ry’uyu munsi. Ntabwo Imana ishobora kuyishyigikira kuko ari mbi. Igomba guhinduka.
2. Imana ntiyirirwa ibarura, yandika mu gakayi, ibyaha Agatsiko gakora !
Koko rero dukwiye gutinyuka tukemera uko Imana iteye muri kamere yayo. Benshi bibwirako akazi kayo ka buri munsi ari ukwirirwa irunguruka, ireba ibyo dukora, ikandika ibyaha by’abagome mu ikayi kugira ngo umunsi umwe izabibahanire yihanukiriye ! Rwose nibyumvikane neza , Imana ntiduhana ikurikije ibyo tudatunganya, ntiduhemba ikurikije ubutwari cyangwa ubutungane byacu. Ntacyo tugura nayo, idukorera ibyiza gusa ku neza yayo yonyine (sa grâce) ititaye ku byiza dukora(mérite) cyangwa ibibi tuba twakoze( démérite).
Imbere y’Imana twese TURIGENGA, nta kindi. Dufite ubushobozi bwo gukora ibyo dushaka itaduhagaze hejuru. Akaba ariyo mpamvu nta kindi tugomba guharanira mu buzima bwo muri iyi si kitari ubwo bwigenge bw’abana b’Imana. Niba dushaka kubaho tutari amatungo ahubwo turi abantu buzuye, tugomba kubaho twigenga cyangwa se tukagwa ku rugerero turwanira Ubwigenge (Vivre libre ou mourir).
Umuntu wigenga agomba kumenya, guteganya no kwakira ingaruka nzinza cyangwa mbi z’ibikorwa bye (responsabilité) , ntazigereke ku Mana , kuri Shitani cyangwa kuri bagenzi be.
Umwanzuro
Muri iyi si turigenga. Imana siyo idusenyera igihugu mu buryo bwo kuduhanira ibyaha byacu , Imana siyo iduha abayobozi babi nk’abo dufite muri iki gihe igamije utwumvisha kubera amakosa yacu ! Na none ariko Imana siyo izatwubakira igihugu cyiza dusonzeye. UKWIYEMEZA kwa buri wese muri twe niko Imana iha umugisha. Ibyemezo abantu bafashe Imana ntibivuguruza, iyo ari byiza birubaka ,byaba bibi bigasenya. Ibikorwa byacu nibyo bishobora kubaka igihugu cyacu cyangwa bikagisenya.
IGIHE KIRAGEZE ngo buri munyarwanda wese yumve kandi yakakire mu mutima we ko ubutegetsi bukoreshwa nabi mu nyugu z’Agatsiko k’abaherwe gusa , batunzwe no kunyunyuza imitsi y’abakene, butaturutse ku Mana ko ahubwo bwashyizweho n’abantu bikunda kurusha abazima n’abapfuye. Kubuhirika Si ICYAHA. Kubuhindura birashoboka ariko ntibizakorwa n’Imana, bizakorwa n’abantu, nkawe nanjye. Birashoboka rwose kubukuraho tukabusimbuza ubutegetsi buteza imbere igihugu kandi butaretse no kwita ku bakene bakiri mu butayu, bataragira ubushobozi bwo kwitunga (se prendre en charge). Mu Rwanda hakenewe ubutegetsi bureka abantu bakabaho BIGENGA, bagakora imirimo ibatunga badahagaritse umutima, bagahora batewe ISHEMA no kwitwa Abanyarwanda bishyira bakizana mu Rwababyaye.
Icyumweru cyiza n’igisibo cyiza ku bakunda Imana mwese .
Uwanyu Padiri Thomas
Niba wifuza gusoma amasomo ya Liturijya y’iki cyumweru cya 4 cy’igisibo, Umwaka C:
Amasomo yo kuri iki cyumweru, tariki ya 10/03; icyumweru cya IV – Igisibo – C –
Isomo rya mbere : Josué 5,9a.10-12.
Nuko Uhoraho abwira Yozuwe, ati «Uyu munsi nabakijije ikimwaro mwavanye mu Misiri.» Abayisraheli baca ingando i Giligali, maze ku munsi wa cumi n’ine w’ukwezi, nimugoroba, bahimbaza Pasika mu kibaya cya Yeriko. Nuko bukeye bwa Pasika, barya imbuto zo muri icyo gihugu; barya imigati idasembuye n’amahundo yokeje, uwo munsi nyine. Bukeye bw’umunsi bariyeho imbuto zo mu gihugu, manu ntiyongera kuboneka. Abayisraheli ntibongera kubona manu, barya ibyeze mu gihugu guhera uwo mwaka.
ZABURI 34(33),2-3.4-5.6-7.
Nzashimira Uhoraho igihe cyose,
ibisingizo bye bizahora ubudahwema mu munwa wanjye.
Ishema mfite ryose ndikesha Uhoraho,
ab’intamenyekana nibabyumve, maze bishime!
Nimwogeze Uhoraho hamwe nanjye,
twese hamwe turatire izina rye icyarimwe.
Nashakashatse Uhoraho, aransubiza,
nuko ankiza ibyankuraga umutima byose.
Abamurangamira bahorana umucyo,
mu maso habo ntiharangwa ikimwaro.
Umunyabyago yaratabaje, Uhoraho aramwumva,
maze amuzahura mu magorwa ye yose.
Isomo raya kabiri: 2 Kor 5,17-21.
Bavandimwe, umuntu wese uri muri Kristu, yabaye ikiremwa gishya. Ibishaje byarayoyotse, none ngaha byose byahindutse bishya. Byose biva ku Mana, yo yiyunze natwe ikoresheje Kristu ; nyuma idushinga umurimo w’ubwiyunge. Uko biri kose, Imana ubwayo ni yo yiyunze n’ab’isi bose muri Kristu, ntiyaba ikibabaraho ibicumuro byabo ; nuko natwe idushinga ubutumwa bwo kubwira abantu ngo biyunge na Yo. Ubu rero duhagarariye Kristu, ku buryo Imana ubwayo ari yo ibahamagara ari twe ikoresheje. Ngaho rero turabinginze mu izina rya Kristu : Nimwemere mwiyunge n’Imana !Kristu utarigeze akora icyaha, Imana yamubazeho ibyaha bya muntu, kugira ngo muri We tubarweho ubutungane bw’Imana.
IVANJILI: Lk 15,1-3.11-32.
Muri icyo gihe, abasoresha n’abanyabyaha basanga Yezu bose, bashaka kumwumva. Abafarizayi n’abigishamategeko batangira kwijujuta, bavuga bati «Uyu muntu ko yakira abanyabyaha akanasangira na bo!»
Nuko Yezu abacira uyu mugani, ati “Arongera ati «Umugabo yari afite abahungu babiri. Umutoya abwira se ati ’Dawe, mpa umunani ungenewe.’ Nuko se abagabanya ibye. 13Hashize iminsi mike, umutoya akoranya ibye byose, ajya mu gihugu cya kure. Nuko ahatagaguriza ibye yibera mu maraha.
Amaze kubitsemba byose, muri icyo gihugu hatera inzara ikaze, nuko aratindahara. Ni bwo agiye gusaba akazi umuturage w’icyo gihugu, amwohereza kuragira ingurube mu isambu ye. Yifuzaga kuba yahemburwa n’ibishishwa ingurube zaryaga, ariko ntihagire ubimuha. Bigeze aho, aribwira ati ’Nyamara se kwa data hari abakozi bangana iki barya bakanabisigaza, naho jyewe nicirwa n’inzara hano! Reka mpaguruke nsange data, mubwire nti: Dawe, nacumuye ku Mana no kuri wowe. Singikwiriye kwitwa umwana wawe, none ngira nk’umwe mu bakozi bawe.’ Nuko arahaguruka asanga se.
Akiri kure, se aramurabukwa, yumva impuhwe ziramusabye. Ariruka ajya kumugwa mu nda, aramuramutsa amusomagura. Nuko umwana aramubwira ati ’Dawe, nacumuye ku Mana no kuri wowe, singikwiriye kwitwa umwana wawe.’ Naho se abwira abagaragu be ati ’Vuba, muzane ikanzu nziza cyane muyimwambike, mumwambike n’impeta mu rutoki n’inkweto mu birenge. Muzane ikimasa cy’umushishe, mukibage, turye twishime, kuko uyu mwana wanjye yari yarapfuye, none yazutse; yari yarazimiye, none yatahutse!’ Nuko batangira kwishima.
Icyo gihe umwana we w’imfura yari mu murima.
Arahinguka, ageze hafi y’urugo yumva baririmba, umudiho ari wose. Nuko ahamagara umwe mu bagaragu, amubaza ibyo ari byo. Undi aramusubiza ati ’Ni murumuna wawe wagarutse; none so yabaze ikimasa cy’umushishe, kuko yamubonye ari mutaraga.’ Aherako ararakara, yanga kujya mu rugo. Se arasohoka, aramuhendahenda ngo aze. Nuko abwira se ati ’Reba imyaka yose maze ngukorera; nta n’itegeko ryawe na rimwe ndengaho, nyamara ntiwigeze umpa n’agahene ngo ngasangire n’incuti zanjye. None uriya muhungu wawe wagarutse amaze kumarira ibintu byawe mu ndaya, ube ari we ubagishiriza ikimasa cy’umushishe!’
Nuko se aramusubiza ati ’Mwana wanjye, wowe iteka tuba turi kumwe, kandi ibyanjye byose ni ibyawe. Ariko byari ngombwa rwose ko dukora umunsi mukuru, tukishima, kuko uriya muvandimwe wawe ureba yari yarapfuye none yazutse, yari yarazimiye none yatahutse!»


text:
Ubutumwa bwa 27.12.2014
Reka Yesu Kristo aganze mu buzima bwawe
Uwiteka Umwami Imana yaremye isi arema umuntu amuha gutegeka ibimwo vyose ku bw´Izina ryayo kandi ku bw´urukundo rw´Imana yaremeye atanga umwana wayo w´ikinege Yesu Kristo kugirango habeho agakiza. Mbese Umuntu níki kugirango abe yakwibukwa? Zaburi 8. Mbere yúko Yesu avuka harabayeho integuza mu buryo butandukanye. Amaze kuvuka abanyabwenge baje kumuramya.
Yaje kw´isi kugirango adukize ivyaha, adukize, aducungure adukure mu kuba imbata za Satani. Yaremewe aratukwa, arashinyagurirwa kugirango tubone ubugingo buhoraho.
Iyo Yesu angaza ubugingo bwawe umenya neza ko ntacyo wokora atari we ukuyobora. Yaje kugirango tumwumvire, kandi tubone ubugingo bushya. 1 Timoteyo 1: 12 Pawulo yashingira intahe Imana yamukijije ikamubohora ku bw´ubuntu bwayo.
Matayo 5:17 Ntiyaje gukuraho amategeko ahubwo yaje kugirango ayasohoze. Niyo mpamnvu kugirango Yesu ganze mu bugingo bwawe hasabwa ko dukurikiza amategeko y´Imana. Iyo Yesu aganza ubugingo bwawe uba wifuza kuzabana nawe mu bwami bwiwe. Matayo 7:21 Umuntu wese ukora ibyo Data ashaka niwe uzingira mw´ijuru.
Iyo turetse Yesu ngo aganzemu bugingo bwacu nawe ntabwo yaduhemukira.
Mbega n´iki kiganza ubugingo bwawe? ni iby´isi? Vyose muri iyi isi ni ubusa. Umusiguzi 1. Reka twiringire Imana yacu kandi tumugire uwambere muri vyose nawe ntabwo azaduhemukira. Zaburi 20:8
Filipi 4: 4-7 Tujye dushima ibihe vyose kandi ntitukagire icyo twiganyira kandi tugire amahoro muri twe. Umwami Yesu Kristo ari mu buzima bwacu tumenya ko turi abiwe ibihe vyose kandi tukaba icyitegererezo. Urugero rwa Nathanayeli yahamagawena Yesu amubonyemwo kuba umunyaisirayeli utagira uburiganya. Yohana 1: 47-48.
Yohana 12: 44-47 Tureke Yesu aganze mu bugingo bwacu tumwizere kuko iyo tumwizeye tuba twizeye Imana yo mw´ijuru. Imana ihabwe icyubahiro. Amen


text:
Umushumba wa kiliziya Gatorika Papa Francis,yabwiye abaturage bo mu mujyi “City of Friendship”uherereye mu gihugu cya madagasikari ko ubukene atari karande .
Vatican news ivuga ko mu butumwa bwa nyir’icyubahiro Papa yatanze, yibanze cyane mu guhamagarira abantu kugumisha amizero yabo ku ndangagaciro yo gukora cyane,imyitwarire myiza,kuba abanyakuri,kwiyubaha no kubaha abandi.
Yagize ati:”Mugumishe amizero yanyu ku ndangagaciro yo gukora cyane,kugira ikinyabupfura,kuba abanyakuri,kwiyubaha no kubaha abandi.Ubuzima bwabafashije kumva neza ko icyo Imana yari igamije atari iterambere ryanyu ku giti cyanyu bwite, ahubwo icy’ingenzi ari iterambere ry’umuryango mugari muri rusange”.
Umushumba wa kiliziya gatulika Papa Francis yakomeje abwira abantu ko ubukene atari karande cyane cyane ahereye ku mashuri,amavuriro n’amazu ishyirahamwe rya Akamasoa ryubakiye abantu.
“Buri shuri cyangwa ivuriro,ni indirimbo y’ibyiringiro ihakana ikanacecekesha buri gitekerezo kivuga ko ibintu byinshi ari karande,ko bitahinduka, mureke tuvuge dukomeje rwose ko ubukene atari karande”.
Umushumba wa kiriziya gatorika Papa Francis,muri iyi minsi akomeje gukora ingendo zitandukanye ku isi, agamije gusura abayoboke ba kiriziya gatorika anabaha ubutumwa bubakomereza mu kwemera.


text:
Richard KANDT, Rezida w’ Urwanda kuva 1907 kugera 1913. Yatangije Umudugudu wa Kigali mu 1908.
1.ABADAGE
Mu gusubiza ikibazo kigira kiti “Urwanda rwakolonijwe na nde ?”, uwavuga ko “rwakojejwe hirya no hino” ntabwo yaba abeshye. Ibihugu by’Afurika Abanyaburayi babanje kugeramo ni ibikora ku nyanja zikikije uwo mugabane : Mediterane mu majyaruguru, Inyanja y’Abahindi mu burasirazuba na Atalantika mu burengerazuba.
Guhera mu w’1874 Abanyaburayi barakataje, bajagajaga Afurika yose, batangira kugera no muri bya bihugu biri kure y’inyanja muri Afurika rwagati. Ibyo ntibyashoboraga gukorwa mu kajagari, hagombaga amategeko abigenga kugirango ababyishoyemo birinde amakimbirane yavuka hagati yabo bapfa ko umwe ashaka gufata hanini cyangwa ubukungu n’izindi nyungu baba basanze ahantu aha n’aha.
Ni bwo rero abategetsi b’ibihugu 14 (Ubufaransa, Otirishe-Ungariya,Ububiligi, Danimariki, Esipanye, Porutugali, Uburusiya, Ubwongereza, Ubutaliyani, Ubuholandi, Suwedi, Noruvegi, Turukiya na Leta zunze ubumwe bw’Amerika) bahuriye mu nama ikomeye yabereye mu mugi wa Berlin mu Budage (Conférence de Berlin) kuva le 15/11/1884 kugera le 26/02/1885. Bageze ku mwanzuro uvuga ko buri wese muri bo azajya ahagurukira aho yari asanzwe n’ubudi afite ibirindiro kuri imwe mu nyanja zikikije Afurika, akamenyesha abandi aho ageze akonda yinjira imbere muri Afurika, akabereka n’amasezerano yagiranye n’Abanyafurika basanzwe bategeka aho hantu. Icyo gihe nta munyamahanga wundi wagombaga kuza kuhamuvogera.
Nyamara ibyo ntibyabujije amakimbirane kubaho kubera ko buri wese yakururaga yishyira. Abongereza bifuzaga kwigarurira uburasirazuba bwose bw’Afurika kuva mu Misiri kugera muri Afurika y’epfo unyuze muri Tanganyika (Tanzaniya). Abanyaportugali bari muri Angola no muri Mozambiki bifuzaga agace kose kari hagati y’ibyo bihugu byombi. Ufashe ikarita y’Afurika n’ubu, ukareba ibihugu byahoze bikolonizwa n’Ubufaransa, wabona ukuntu bari barashyize ijanja kuri Afurika y’Uburengerazuba no ku gice kinini cy’iy’amajyaruguru.
Abadage bari muri Afurika y’uburengerazuba (Kameruni na Togo) no muri Tanganyika. Bifuzaga ko ibihugu biri hagati y’aho hantu hombi byaba ibyabo. Ibyo byose ntibyashobokaga, bamwe bagombye kujya basubiza amerwe mu isaho ariko bagononwa. Nk’Ababiligi bifuzaga ko ubuso bwa Kongo yabo bwakwambuka ikiyaga cya Kivu, bugafata kimwe cya kabili cy’Urwanda uko turuzi ubu. Ibirindiro bari barashinze i Cyangugu, i Rubengera no ku Gisenyi babivuyemo mu w’1897, ariko mu w’1910 ni bwo Abadage bakolinizaga Urwanda, Abongereza bakolonizaga Uganda n’Ababiligi bari muri Kongo barangije kumvikana ku mipaka y’ibyo bihugu bakolinizaga ku buryo budasubirwaho kuko ariyo mipaka ikiriho kugeza n’ubu.
Tugarutse rero ku Urwanda nyirizina, Abadage n’Abongereza bari muri Afurika y’uburengerazuba bararwifuzaga. Abongereza buruhariye burundu Abadage mu w’1888. Icyo Abadage baje kwita intara yabo muri Afurika y’uburengerazuba (Afrique Orientale Allemande) yari ibumbye Tanzaniya, Uburundi n’Urwanda by’ubu, cyavutse ku mugaragaro le 01/01/1891, ariko Abadage bageze mu Rwanda baje kurukoloniza nyabyo mu w’1897. Kugera mu w’1907 ubutegetsi bwabo mu Rwanda bwari ubwa gisirikari, mu w’1907 bweguriwe abasivili, intambara ya mbere y’isi yose itangiye abasirikari barabusubirana kugera mu w’1916, igihe Ababiligi batsindaga Abadage mu Rwanda, bakahabirukana.
Mu myaka 20 Abadage bamaze bakoloniza Urwanda, bahakoze ibintu byinshi. Bimwe muri byo ni nko :
1.Gushyigikira umwami Musinga, kwica abanzi be bari bamumereye nabi kuva igihe bicikiye ku Rucunshu mu w’1896 no kugarura ituze mu duce twinshi tw’Urwanda twari twarigometse ku butegetsi bwe. Abadage ni bo bahaye Musinga kwicaza amatako yombi ku ntebe ya cyami, naho ubundi yariho idigibana cyane.
2.Gushinga ishuli i Nyanza mu w’1901. Iryo shuri ryakiraga abana b’abatware gusa. Mbere yo kujya i Nyanza babanzaga kwitegurira mu yandi mashuri yari i Cyangugu, mu Ruhengeri, i Gatsibo n’i Rukira. Bigaga kubara, gusoma no kwandika, bakiga igiswahili n’ikidage, ariko igihe kinini kigaharirwa kwiga kurashisha imbunda n’indi myitozo ya gisirikari. Iryo shuri ryaje gufungwa mu w’1931, risimburwa n’urwunge rw’amashuri rw’i Butare mu w’1932. Burya rwari rwarubakiwe abana b’abatware gusa, kandi bose bari Abatutsi gusa.
3.Gukoresha ifaranga mu Rwanda no gutoza Abanyayarwanda guhinga ibihingwa ngengabukungu.
4.Gushinga mu w’1908 umudugudu wa Kigali waje gukura ukaba umujyi, ndetse ukaba n’umurwa mukuru w’Urwanda rwigenga. Mbere yaho Urwanda nta murwa mukuru rwagiraga. Umwami yazengurukaga igihugu cyose, umurwa mukuru ukaba aho yaraye cyangwa aho yiriwe. Umwami yatangiye guhama i Nyanza mu myaka ya mbere y’ingoma ya Musinga atari uko yari yanze gukomeza kuzenguruka igihugu, ahubwo ari ukubera ko indagu nta handi zerekanaga yajya kumara igihe.
5.Kuzana ibikorwa by’amajyambere nk’imihanda no kubaka amazu y’amatafari, ariko kenshi bigakoreshwa ku ngufu.
6.Kumenyekanisha Urwanda mu mahanga.
7.Intambara ya mbere y’isi yose yaburijemo umushinga wari umaze kwemezwa n’inteko ishinga amategeko y’Ubudage yo kubaka inzira ya gariyamoshi y’ibilometero 500 kuva i Tabora muri Tanzaniya kugera ku Rusumo ; kuva ku Rusumo kugera i Kigali bagatunganya uruzi rwa Nyabarongo ku buryo rwari kujya runyurwamo n’amato manini.
N’ubwo Abadage bari bakomeye ku nyungu zikomoka ku bukoloni no ku ishema ryo kwitwa “mpatsibihugu”, birinze kohereza abakozi bahagije b’Abadage muri ibyo bihugu, bahitamo kujya biyegereza Abanyafurika bamwe ngo babafashe gutegeka abandi. Mu Rwanda bahisemo Abatutsi. Ku mutwaro wa gihake wari usanzwe uremereye Abanyarwanda, cyane cyane abo mu bwoko bw’Abahutu, haba hiyongereyeho uwa gikolonize. Naho ku Batutsi bamwe bari batoranijwe ngo bunganire Abadage, byari “amata abyaye amavuta”. Ku nyungu bavanaga mu buhake, hari hiyongereyeho ibihembo bari kujya bahabwa n’Abadage kuko bari babaye abakozi babo. Iyo umuntu yimereye neza rero, ntamenya ko abandi bababaye, aka wa mugani ngo “Umusonga w’undi ntukubuza gusisinzira”.
Mu w’1916 intambara ya mbere y’isi yose (1914-1918) yari igeze hagati. Muri uwo mwaka Ababiligi banesheje Abadage mu Rwanda, barabirukana. Kuva icyo gihe, Ababiligi bakolonije Urwanda kugera mu w’1962. Kugirango umuntu yumve neza icyo Ababiligi bashimirwa n’icyo bagawa muri iyo myaka 46 bamaze bakoloniza Urwanda, ni ngombwa kubanza kumenya uko inzego z’ubutegetsi gakondo zari zimeze mu Rwanda mbere y’umwaduko w’Abadage ; ari nako zari zikimeze, ahubwo zaranakomeye kurushaho igihe Ababiligi bazunguye Abadage. Ibyo ni byo tuzarebera hamwe ubutaha.
Banyarwanda, Banyarwandakazi, urubuga rwanyu Umuhanuzi-leprophete rubifurije ko mwazagira mwese Isabukuru nziza y’imyaka 50 Urwanda rumaze rwigenga.
Padiri F.Rudakemwa


text:
Abalewi 6:5-6
Umuriro wo ku gicaniro uhore waka ntugasinzire, umutambyi ajye awushyiramo inkwi uko bukeye, awushyiremo igitambo cyo koswa igice cyose mu bwoserezo bwacyo, awoserezemo urugimbu rw’ibitambo by’uko bari amahoro. Umuriro wake ku gicaniro urudaca, ntugasinzire.
Nkuko tubibonye abatambyi nibo bari bafite inshingano zo kurinda umuriro.
Mu isezerano rya kera hari ibyo Umutambyi yagombaga kwitondera mu gihe cye kugira ngo arinde uyu muriro ngo utazima kuko wagombaga guhora waka.
Mu Isezerano rishya, habayeho igicaniro gishya n’umuriro mushya ari wo wa mwuka Wera wakongejwe ku munsi wa Pentecote. Kandi si ibyo gusa ahubwo hari n’abatambyi bashya ari bo jye nawe (1Petero2.9).
Rero dufite inshingano zo kurinda uwo muriro.
Twibukiranye ko Umuriro tuvuga hano kurinda ari umuriro w’Umwuka Wera kandi buri wese arinda uri muriwe.
Reka turebe uko abatambyi bo mwisezerano rya kera barindaga umuriro kugirango tumenye natwe icyo twakora ngo Umuriro wacu uhore waka:
kwambara imyambaro yera.
Umutambyi Yagombaga kuba yambaye umwambaro wera (Abalewi 6,3)
kuri twe bishushanya kubaho ubizima bwera butari ubw’ibyaha amatiku, uburiganya n’ubwesikoro
Gucana umuriro ushyitse
Umutambyi Yagombaga gucana Umuriro ushyitse (Abalewi 10,1-3)
_Kuri twe ni ukwitanga byuzuye mu by’Imana atari ukujenjeka,tugakora ibintu bishyitse bitari ikitiriro cyangwa nikize.
Kuguma ku gicaniro
Yagombaga kuguma kugicaniro (Abalewi 6,1) ntatawanyike ngo asige igicaniro, ate umurimo.
_Kuri twe ni ukudatakaza ibihe byo gusenga no kubana n’Imana mbese amasengesho akaba menshi muri twe.
Kwenyegeza.
Yagombaga guhora yenyegeza (Abalewi 6,5) ngo umuriro utazima.
_Kuri twe ni uguhozaho gusenga twenyegeza n’ibindi byose wakora bigusunikira mu busabane bwawe n’Imana.
Gutindura
(Abalewi 6,3): uko wenyegeza ivu ririyongeranya, iyo rimaze kuba ryinshi rizimya Umuriro ubwaryo. Bityo rero hagomba kubaho igihe cyo gutindura ivu.
Kuri twe ni ukwezwa twaturirana ibyaha mbese ntube wagera kurwego wumva ko kwezwa bitakureba ahubwo nuguhora twezwa (Yakobo 5,16 ; Abaheburayo 12,14)
Ibintu bine(4) bikomeye, abo mu itorero rya mbere bakoraga kugira ngo barinde umuriro.
Bahoraga bashishikariye ibyo intumwa zigishaga, bagasangira ibyabo, no kumanyagura umutsima no gusenga(Ibyakozwe n’Intumwa 2:42)
1.Gushishikarira ibyo Intumwa zigishaga.
_Kuritwe bivuze gushishikarira ibyanditswe byera dukunda ijambo ry’Imana kandi dukunda abaritwigisha neza.
2.Gusangira ibyabo
Kuri twe biratwigisha ko tugomba gufashanya buri wese ntiyizirikane ubwe._ gusa iki kirakomeye kuko ubu birakomeye buri wese arizirikana.
3.Kumanyagura umutsima.
Kurutwe biratwigisha ko tugomba gukunda igaburo ryera ntitwigire mubyacu mugihe abandi bari kw’Ifunguro ryera
4.Gusenga
Nibwo buryo bukomeye bwo gucana no kwenyegeza umuriro maze igicaniro kigakomeza kwaka.
Gusenga nibikunanira uzamenye ko no kurinda umuriro bikunaniye.
Hejuru y’ibyo byose umutambyi yagombaga guhora ari maso ngo Umuriro utazima yisinziriye
Ukwiye kwibuka ko wowe usoma iyi nkuru,
Ari wowe mutambyi
Ugomba kurinda uyu muriro muri wowe no mw’Itorero ndetse no m’Umurimo w’Imana ubamwo
Kandi ko gucana umuriro udakwiye byicisha.
Abalewi 6: 6 Umuriro wake ku gicaniro urudaca, ntugasinzire.
[email protected]


text:
Abantu benshi bakunze kwibaza impamvu ituma bamwe mu bana bakomoka mu miryango y’abakozi b’Imana:Abapasiteri, abashumba, abavugabutumwa n’abandi, bagira imyitwarire idahwitse y’urukozasoni. Ntibitangaje kuba mu miryango y’abakozi b’Imana havamo abana bakora ibyaha kuko nabo ari abantu ahubwo ni ngombwa kumenya impamvu ibitera.
Tugiye kurebera hamwe zimwe mu mpamvu zitera bamwe mu bana b’abapasiteri kurangwa n’imyitwarire idahwitse
1. Pasiteri ni umuntu Satani arwanya ku kigero cyo hejuru
Mugihe pasiteri yirukana abadayimoni mu bantu, asengera abantu, yita ku mitima y’abandi, ntibivuze ko iwe hakingiye ku buryo Satani atahatera, ahubwo kwa pasiteri ni ho Satani atera kuruta ahandi hantu hose kuko Satani aba ashaka kwihimura ku byo Pasiteri yirirwa akora, kandi burya iyo urwanya Satani na we araakurwanya kugira ngo akubabaze ucike intege ku murimo w’Imana. Ni ngombwa gusenga kugira ngo urugo rwabo rugire uburinzi bw’Imana.
2. Bamwe mu ba pasiteri ntibagira umwanya uhagije wo kwita ku bana babo
Bitewe n’uko igihe kinini bakimara mu rusengero bita ku bandi, bakora inama z’igihe kirekire bigatuma akenshi bataha bananiwe. Ikindi incuro nyinshi kwa pasiteri haba hari abashyitsi, ugasanga bibagiwe umuryango n’uburere bw’abana babo. Kugira ngo umwana abe yuzuye, agomba kugira igitsure cy se akagira n’urukundo rwa nyina.
3. Hari abapasiteri bamwe batagira igitsure
Mubyukuri pasiteri agomba kuba ari umuntu ucisha make abantu bose bisanzura ho. Hari ubwo usanga mu muryango pasiteri atagira igitsure ngo abashe kugenzura abana bakoze amakosa n’uburyo babyitwaramo.
Pasiteri akwiye kuyobora itorero ariko akaba na se w’abana, akamenya gucyaha aho bikenewe, agatanga urukundo, akamenya igihe cyo gusura abana, kubaha imyenda. Iyo umwana wamumenyeye ibyo nta wabimushukisha ndetae ntiyajya mu biyobyabwenge. Ni byo koko bishobora kubaho ariko gacyeya gashoboka.
4. Abapasiteri bakunze kugira abana benshi bityo kwita ku burere bwabo bikagorana
Abana b’abapasiteri baba ari benshi ugasanga kwita ku buzima bwabo bwa buri munsi bigoranye. Ni byo bituma abana bagira imyitwarire itari myiza kandi tuzi ko uburere buruta ubuvuke kandi iyo umwana atahawe ibikwiriye, rimwe na rimwe ajya kubishakisha ahandi.Uburere ni ikintu cy’ingenzi kuko umuntu agomba kuba yubatse neza mu bice bitatu:Umwuka, amarangamutima n’umubiri.
5.Hari igihe abayeyi bibeshya ko ubwo bakijijwe n’abana babo nabo bakijijwe
Iyo bimeze bityo usanga abana nabo bafatwa nk’abakozi b’Imana, ukagira ngo kuba umuntu ari pasiteri, umwana we na we ni pasiteri. Ni nayo shusho abakristo bababonamo bakiyumvisha ko umwana wa pasiteri adashobora gukora ikosa, bakibwira ko ari ku rwego nk’urwa se
6. Abana b’abapasiteri bigira ingeso mbi ku rungano rwabo rudakijijwe
Twibuke ko aba bana bafite abandi bana bigana, bakuranye bakora amakosa atandukanye. Aba bana babigira ho ingeso mbi. Muri iki gihe uburere bw’abana burimo ikibazo aho umwana arerwa n’abakozi nka batanu na bo batabonye ubarera, yajya ku ishuri akigana n’abana bafite imico mibi, igihe cy’ubugimbi n’ubwangavu kigatangira adafite umugira inama mu myitwarire, uko agenda agira incuti mbi bikamuhindura undi muntu.
7. Hari abapasiteri baba badakijijwe
Iyo abana bazi neza ko umubyeyi wabo adakijijwe, wenda aca inyuma mama wabo, avuga nabi mu rugo n’ibindi. Rimwe na rimwe iyo ubajije abana b’abapasiteri nka 90% bakubwira ko batakora umurimo w’ubupasiteri kuko baba bazi ubuhamya bubi bw’ababyeyi babo.
8. Intambara ziba mu murimo w’Imana
Iyo abapasiteri 2 bananiwe kumvikana, abana intambara zizabageraho. Iyo abayeyi biherereye bavuga urwango n’ivangura bakorerwa no kwimurwa bidasobanutse, ni byo bizanira abana kwanga urunuka umurimo w’ubupasiteri. Mubyukuri iyo intambara ziri mu bakozi b’Imana, bigeraho bigafata igisekuru kizakurikiraho.
9 Agakiza ni ak’umuntu ku giti cye
Agakiza ni ak’umuntu ku giti cye ntabwo ugaha umwana nk’uko umuha ibindi akeneye, dukwiye gusengera abana kugira ngo buri wese ahure na Yesu ku giti cye. Ntibivuze ngo ubwo pasiteri akijijwe n’abana bazakizwa, ahubwo tubasabire bakizwe bajye bibuka umunsi mwiza bakiriye ho Yesu mu buzima bwabo.
10. Abana b’abapasiteri iyo bari mu rusengero bahora bumva ubuhamya bukomeye
Mu rusengero hatambuka ubuhamya bukomeye, urugero ukumva umuntu ati:"Narasambanye, nakuye mo inda, nanywaga ibiyobyabwenge n’ibindi". Bigera igihe abana b’abapsiteri na bo basohoka ngo bagiye gushaka ubuhamya ugasanga umwana avuga ati:"Nta cyo nakijijwe reka njye gushaka ubuhamya, niba uriya muntu Imana yaramubabariye, na njye ningaruka Izambabarira".
Icyo gihe agenda agiye gushaka ubuhamya maze akangirikirayo. Twibukiranye ko umwana w’ikirara yagiriwe ubuntu aragaruka ariko ayo si amahirwe ya buri wese.
Muri macye ababyeyi bakwiye gufasha no gusengera no kwita ku bana babo, ndetse n’abana bakumvira inama z’ababyeyi kugira ngo twubake umuryango uhesha Imana icyubahiro.


text:
Maze iminsi nkundanye n’umuhungu. Tumaze
gushimana twahise twifuza kugera ku yindi
ntera y’ urukundo :guhuza ibitsina.
Twabiganiriyeho
ambwira ko ari
umusore w’isugi , duhita twifuza kubikorana
ngo dutakaze ubusugi bwacu umwe k’uwundi
twese turi amasugi. Twahanye gahunda y’uko
nzajya kumusura iwabo. Umunsi ugeze njya
gusura uwo musore w’inshuti yanjye. Ngeze
iwabo turahoberana turasomana ubwo
twumva turabishatse. Duhitamo kujyana muri
douche koga kuko twumvaga kogana
twambaye ubusa byatuma dushyukwa
bikadufasha kubikora ubwa mbere kandi
urusaku rw’amazi rwagombaga gutuma
kuniha no gutaka kwacu bitumvikana hanze.
Robine izana amazi hejuru yacu yakoreshwaga
n’amashanyarazi
mbimenyereye ubundi umutwe wa robine
nk’izo uba ukoze mu iplastike. Uwabo rero
wari ukoze mu cyuma. Sinzi rero uko nakoze
kuri uwo mutwe wa robine nkubitwa
n’amashanyarazi
Ubwo nyina w’uwo muhungu yaje yiruka avuye
ku
isoko anyura aho twari kogera aje kureba
ikintu kikubise hasi asanga nkigaramye aho,
ankurubana amfashe akaguru nambaye ubusa
abwira umuhungu we ngo namukurire indayi
mu rugo!
Nyuma yaho tumaze kunanirwa no kubikora
kubera amashanyarazi twapanze undi mutwe.
Twagiye ku kiyaga dukodesha ubwato
busanzwe bubaje mu giti budakoresha
imashini. Bwari ubwato busanzwe bw’abarobyi
buto. Twitwaza ibyangombwa by’urukundo
birimo akayoga, udukingirizo, ibikoresho byo
kwiyuhagira. Twinjira mu bwato turagashya
dushaka ahantu hiherereye. Dukuramo
imyenda dutangira gukundanangiye kumva
numva ku kibuno cyanjye haratose mbwira
inshuti yanjye nti “Ndumva ku kibuno hatose”
Ati “Ndakeka ariko bigenda iyo abantu barimo
guswerana!”Byah
kuzura amazi tutabimenye turimo gusomana
no gukoranaho nagiye kumva nsanga ikibuno
cyose kiri mu mazi, mpita musunika agwa mu
mazi agaramye nanjye ngwa mu rundi
ruhande ubwato burarohama. Kabaye ka
Titanique gato, turoga tugera ku nkombe
twambaye ubusa ibindi byose byasigaye mu
mazi!
Twahise tuzamuka twambaye ubusa kuko hari
hafi y’iwacu duhitamo kutajya iwabo kuko
nyina yari butumare ahubwo tujya iwacu.
Sinzi niba yaranashoboye kunkozamo Imboro
icyo ni uko ntacyo numvise muri ibyo bibazo
byose. Nyuma twaje kongera kugerageza aho
tuboneye undi mwanya mwiza twagiye muri
Lodge dukuramo imyenda yose maze musaba
ko yanswera najye nkamera nkabandi bakobwa
bumva uburyohe bw' imboro ubwo yahise
atangira kunkaresa ku moko mu misatsi ku
mukondo maze igituba cyuzura ububobere
kiratoha ahita abona ko nashyukwe ubundi
atangira gukinisha rugongo yamaze nki
minota 7 ari ku nkinisha rugongo najye nari
natwawe ndi kuniha sinatinze kurekura amazi
yuzura ku buriri buratoha maze ahita abwira
ngo negere ku nzu aho igitanda kirangirira
ahita antega umusego igituba kiza hejuru
ahita acomekamo imboro numva ndababaye
nyita manura amaguru ... cher wajye ahita
yojyera arayazamura noneho asunikamo igice
cyi mboro nyita mbona ayikuyemo iriho
amaraso numva mu gituba harocyereye
arabwira ngo ni hangane ayishyiremo nki
ncuro 3 biraba birangiye ubwo nahise nipfuka
mu maso ahita ancumita numva ikiboro
kirimo kirinjiramo numva ubuzima bwajye buri
kuba bushya numva inyama zo mu gituba
zirushijeho gushyuha yahise akomeza
aracumita numva uburyohe bw' imboro
yaransweye muvugira ibihozo ndaniha ndarira
ndavugishwa ubu ahita atangira guhonda
imboro kuri rugongo ndaryoherwa numva
umubiri wose wuzuye uburyohe naranyaye
maze numva mbaye mushya yahise naze
asohora .. uwo munsi yandongoye incuro 3
ubundi duhita turyama tubyuka tujya muri
douche ubundi andongora amenesheje mbega
ngo imboro iraryohera nari naracitswe
kubikora yanyubitse kuri toilette akaguru
kamwe ngatera ku gataburete ubundi si
ukunswera anurutse inyuma numvaga neza
imboro igeze kumera zi gituba maze si
ukunyaza ubanza naranyaye nki kijerekani
kuko narekuye amazi maze sima yuzura amazi
birashoka bigera no mu cyumba ubwo byose
twarabirangije duhita twoga ubu arandongora
uko mbishatse jya ku mureba akanyaza iyo
pfite umushiha aranswera akanyaza nkumva
merewe neza cher wajye nda mukunda kuko
niwe watumye ntakaza ubusugi bwanjye. Ibyo
byose byatumye urukundo rwacu rwiyongera.
IYI SITE IGENEWE ABANTU BAKURU 18+
Ibirimo
Search This Blog
Yaransweye muvugira ibihozo ndaniha ndarira ndavugishwa
Amafoto y'Igituba | Video so Guswera
Maze iminsi nkundanye n’umuhungu. Tumaze
Labels: ubuhamya


text:
Igitabo INKUNDURA cyanditswe na NKULIYINGOMA YOHANI BATISTA kizasohoka kw'italiki ya 25/04/2011
ÉDITIONS LA PAGAIE
ITANGAZO
IGITABO« INKUNDURA » CYANDITSWE NA
BWANA NKULIYINGOMA YOHANI BATISTA
KIZASOHOKA KW’ITALIKI YA 25/04/2011
Inzu y’ubwanditsi « La Pagaie » ifite icyicaro Orléans ho mu Bufaransa yishimiye kumenyesha abantu bose, cyane cyane abavuga ururimi rw’ikinyarwanda, ko igiye gusohora igitabo ku mateka y’intambara yabereye mu Rwanda guhera tariki ya mbere ukwakira 1990, iyo ntambara ikaba yarabereyemo amarorerwa akomeye, arimo itsembabwoko n’itsembatsemba.
Icyo gitabo cyitwa « INKUNDURA », kikaba cyaranditswe na Nkuliyingoma Yohani Batista wabaye umunyamakuru muri ORINFOR no mu kinyamakuru Imbaga, akaba na ministiri w’itangazamakuru muri guverinoma ya Fawusitini Twagiramungu.
Nk’umuntu wari ufite uburyo bwo gukurikirana ibyaberaga mu gihugu, umwanditsi asobanura nta ruhande abogamiyeho amavu n’amavuko y’intambara, akerekana uburyo ibibazo byariho mbere y’uko itangira byagize uruhare rukomeye ku myitwarire y’abaturage muri iyo ntambara. Igitabo kivuga ku buryo burambuye ivuka ry’amashyaka n’ibibazo yateje, ku bibazo by’itangazamakuru ryo muri icyo gihe, ku mvururu zabaye mu turere twinshi ndetse no ku mishyikirano y’amahoro yakorewe Arusha.
Igitabo « INKUNDURA » kigaruka ku buryo burambuye ku iyicwa rya Perezida Habyarimana n’abo bari kumwe ku ya 6 mata 1994, kikerekana inzitizi zabaye muri anketi kuri urwo rupfu ndetse n’aho zigeze muri iki gihe. Igitabo gisobanura ku buryo butabogamye amahano yakurikiye ruriya rupfu rwa Habyarimana, kikerekana uburyo ubwicanyi bwakwijwe mu gihugu. Umwanditsi, ashingiye ku buhamya bwizewe no ku bushakashatsi bwakozwe n’abandi, yerekana n’ubwicanyi bwakozwe n’abasirikare ba FPR.
Ku birebana na poritiki, umwanditsi asobanura uburyo guverinoma ya Twagiramungu yagiyeho n’ibibazo byariho icyo gihe, ndetse n’impamvu yahirimye nyuma y’umwaka umwe gusa.
Igitabo kivuga ku buryo burambuye ibibazo by’umutekano n’amakimbirane ya poritiki yaranze inzibacyuho yagombaga kumara imyaka itanu ikaba yaramaze imyaka icyenda hamaze gusimburanwa abaministiri b’intebe batatu, abaperezida b’inteko ishinga amategeko batatu n’abaperezida ba repuburika babiri.
Mu gice cya nyuma umwanditsi asesengura ibibazo biri mu gihugu muri iki gihe, akerekana ko hari ibibazo bikomeye bikomeje kugariza igihugu. Ati « wirukana umugore uguguna igufwa ukazana urimira bunguri ».
Igitabo « INKUNDURA » gifite amapaji hafi 400 yanditswe mu kinyarwanda cyumvikana neza. Nta bintu bipfa kuvugwa muri icyo gitabo bidafite igisobanuro n’impamvu nyazo. Mu by’ingenzi biranga icyo gitabo hari ukuba gisesengura mu buryo butababarira kandi butabogamye ibibazo byabaye n’uburyo abantu cyangwa amashyaka yabyitwayemo. Umwanditsi, mu bibazo binyuranye agenda yerekana, ashyigikira ibyo abona bihuje n’inyungu rusange z’igihugu, ibyo bikaba byaragiye bimugiraho ingaruka kuko mu makuba abanyarwanda bagize habayemo no kutihanganira abo mudahuje ibitekerezo. « INKUNDURA » ni igitabo cy’abantu bashaka kumenya ukuri kuri iriya ntambara yahekuye abanyarwanda benshi.
Igitabo « INKUNDURA » kizatangira gucuruzwa tariki ya 25 z’uku kwezi kwa mata (25/04/2011), abagishaka bakaba bashobora gutangira kugitumiza banyuze kuri :
Email : editionslapagaie@yahoo.fr
Abo mu Bubiligi bashobora kubariza kuri iyi adresse y’umwanditsi wacyo :
jean.baptiste.nkuliyingoma@telenet.be
Éditions La Pagaie - B.P. 36535 – 45065 Orléans Cedex 2
Téléphone : +33(0)659222780


text:
Nkuko duherukana, tubagezaho inkuru ibararikira kuzaboneka mu giterane ‘’UKO NI UKURI LIVE CONCERT’’, cyari cyateguwe na Korari Penuel yo muri ADEPR, Paruwasi ya Rukurazo, itorero ry’akarere rya Gasabo, aho cyari gifite intego igira iti: ‘’BYOSE BIRAYUMVIRA’’ Matayo8.26
Korari Penuel iri mu mashimwe, irashimira Imana cyane, kuko yabashoboje gukorera imirimo yabo muri kristo Yesu,, haba mu myiteguro ndetse no kugeza igiterane kigeze ku musoza, igiterane rero cyagenze neza, aho cyari kitabiriwe n’imbaga nyamwinshi, harimo amakorari atandukanye, abahanzi, abavugabutumwa, abakristo bo muri paruwasi ya Rukurazo ndetse n’abandi benshi batandukanye.
Bimwe mu bikorwa byakozwe muri iki giterane, harimo kuramya no guhimbaza Imana mu buryo bw’indirimbo, bahonetsemo kandi umwanya wo kumva ijambo ry’Imana hamwe na EV.NZARAMBA Jean Paul, Imana yamucishijemo ubutumwa bukomeye, bwo kwibutsa abakristo yuko ibintu byose byumva Imana ndetse bikanayumvira, kuko ariyo yabiremye, aho yatanze ingero zitandukanye, ziboneka muri bibiliya, rumwe muri izo, twavugamo nk’inkuru ivuga iby’umubembe wari umaze imyaka iruta iyo Yesu yamaze ku isi, ariko umunsi umwe, Imana itegetse uburwayi burayumvira, umurwayi arahaguruka arataha, yibukije abitabiriye ko mu biremwa byose Imana yaremye, umuntu aricyo kiremwa kiyigora mu kuyumvira, yasoje asaba abitabiriye bose ko niba hari icyo Imana yababwiye ntibayumvire(Kwihana icyaha runaka, gukora umurimo wayo n’ibindi), ko bakwiye kubwira Imana igategeka,ibyabananiye kuko yo, iyo itegetse byose birayumvira.
Korari Penuel kandi irashimira Imana, ko igiterane kitahembuye imitima y’abizera gusa, ahubwo hari n’abantu bashya baje kuri Yesu(bakiriye Yesu nk’umwami n’umukiza w’ubugingo bwabo).
Korari Penuel irashimira cyane abantu batandukanye, haba ababafashije mu myiteguro ndetse n’abitabiriye ubutumire bose muri rusange.
[email protected]


text:
Ese imibabaro izashira?
Ese wasubiza uti . . .
Yego?
Oya?
Birashoboka?
ICYO BIBILIYA IBIVUGAHO
“Imana . . . izahanagura amarira yose ku maso yabo, kandi urupfu ntiruzabaho ukundi, kandi kuboroga cyangwa gutaka cyangwa kubabara ntibizabaho ukundi.”—Ibyahishuwe 21:3, 4, Bibiliya—Ubuhinduzi bw’isi nshya.
ICYO BISHOBORA KUKUMARIRA
Uzemera ko Imana itaduteza ibibazo.—Yakobo 1:13.
Uzahumurizwa no kumenya ko Imana yiyumvisha uko tuba tumerewe iyo tugezweho n’imibabaro.—Zekariya 2:8.
Uziringira ko imibabaro yose izashira.—Zaburi 37:9-11.
ESE KOKO DUSHOBORA KWEMERA IBYO BIBILIYA IVUGA?
Yego rwose! Hari nibura impamvu ebyiri:
Imana yanga imibabaro n’akarengane. Zirikana uko Yehova Imana yumvise ameze igihe abagize ubwoko bwe bo mu bihe bya Bibiliya bakorerwaga urugomo. Bibiliya ivuga ko yababaraga bitewe n’“ababagiriraga nabi.”—Abacamanza 2:18.
Imana yanga cyane abagirira abandi nabi. Urugero, Bibiliya ivuga ko Yehova yanga “amaboko avusha amaraso y’utariho urubanza.”—Imigani 6:16, 17.
Imana itwitaho buri wese ku giti cye. Abantu si bo bonyine bamenya agahinda kabo ngo ‘buri wese amenye agahinda ko mu mutima we,’ ahubwo Yehova na we arakamenya.—2 Ibyo ku Ngoma 6:29, 30.
Vuba aha Yehova azakoresha Ubwami bwe akureho imibabaro igera kuri buri wese ku giti cye (Matayo 6:9, 10). Hagati aho ariko, ahumuriza abamushakana umutima wabo wose.—Ibyakozwe 17:27; 2 Abakorinto 1:3, 4.
BITEKEREZEHO
Kuki Imana ireka imibabaro ikabaho?
Bibiliya isubiza icyo kibazo mu BAROMA 5:12 no muri 2 PETERO 3:9.


text:
sinzibagirwa inseko nziza wansekeraga impano wampaga burimunsi eseburya twabaga arudehendabana wanyijeje ibitangaza wiyambika uruhu rwintama wacanye umuriro utazima ntacyumutima unshinja kuko naragukundaga byukuri gusa mfite amatsiko yokumenya icyo warugamije kuko wanzanye murukundo ubonye mpageze uransiga yamagambo asizumunyu wambwiraga yagiyehe ngaho mbwira ese warikiniraga sorry kubo byabayeho iyi ndirimbo ndayumva ndinjyenyine ikantera emotion nkarira yoh uuh icyababwira gusa ukuntu mbemera ngwiki icyakubwira yewe
Video Abakobwa Beza
Subscribe to: Post Comments (Atom)


text:
-
- Gatabazi ashimira Mukandamage Madeleine wamwigishije mu mwaka wa gatanu (ifito yo mu bubiko)
Minisitiri w'Ubutegetsi bw'igihugu, Gatabazi Jean Marie Vianney, ntiyihereranye imbamutima ze mu gushimira abarimu, ari nabwo yashyize ku mbuga nkoranyambaga amafoto ya bamwe mu barimu bakiriho bamwigishije, aho mu myaka ishize yagaragaye abaha impano zinyuranye.
Yagize ubutumwa agenera abarimu bose muri rusange, ariko agaruka no ku barimu bamwigishije, cyane cyane mu mashuri abanza aho yavuze ko ari bo bamugize uwo ari we kugeza ubu.
Ubwo butumwa bugira buti “Kuri uyu Munsi Mukuru wahariwe Mwarimu, nejejwe no gushimira abarimu bose by'Umwihariko abarimu banyigishije kuva mu wa mbere w'amashuri abanza, baba abakiriho ndetse n'abatabarutse. Mwarakoze, mwangize uwo ndiwe, mwampaye uburere n'ubumenyi nzahora mbazirikana”.
-
- Nzambazamariya Crescence wamwigishije mu mwaka wa Munani (ifoto yo mu bubiko)
Abo barimu bamwigishije aherutse gusura mu myaka ishize, barimo uwitwa Mukandamage Madeleine wamwigishije mu mwaka wa gatanu w'amashuri abanza, Nzambazamariya Crescence wamwigishije mu mwaka wa Munani w'amashuri abanza na Ntawuruhunga Venant nawe wamwigishije mu mwaka wa munani w'amashuri abanza, bamwe abagenera impano ababwira ko abashimira.
Icyo gikorwa cya Minisitiri Gatabazi cyo gushimira, cyakoze ku mitima ya benshi, batanga ubutumwa bunyuranye bamushimira ku rugero rwiza atanze ruganisha mu kuzirikana abarimu no kubaha agaciro.
Banamushimira ko yibuka ko ari abarimu bamugejeje ku iterambere ry'ubuzima bwe, muri ubwo butumwa kandi bashimira uruhare rw'abarimu mu mibereho myiza ya muntu.
-
- Ntawuruhunga Venant nawe wamwigishije mu mwaka wa munani (Ifoto yo mu bubiko)
Uwitwa Karangwa Timothée ati “Imana ishimwe cyane yo yarinze abarimu bateguye Umuyobozi wacu, akaba Bandebereho mwiza mu gusohoza inshingano. Namwe Nyakubahwa Minister, Imana ibahe imigisha kuba muzirikana kandi mugaha agaciro mwarimu wabigishije. Natwe tubigiraho byinshi mu mikorere yanyu kandi na kera ku ishuri”.
Pierre Claver Habimana, ati “Ni byiza gushima no kwibuka ineza wagiriwe, n'abandi dukwiriye kukwigiraho rwose”.
Nzabakiri F, ati “Nyakubahwa Minister, ni byiza rwose kuzirikana abarezi nk'aba, ni urugero rwiza”.
Manzi Anastase ati “Murakoze Nyakubahwa Minister ku rugero rwiza mutanze rwo kwibuka ndetse no gushimira abarimu bakwigishije. Mukomeze mubakorere ubuvugizi, bongerwe imishahara, nk'ubu ibigo byinshi byongereye minerval, nibongere Umushahara w'umwarimu”.
Nkurunziza “Mwarimu ni yo fondasiyo akaba n'itafari ryubaka igihugu, agomba guhabwa agaciro ndetse n'umushahara umufasha kurerera igihugu ndetse n'umujyango we, mwarimu niyubahwe kandi ahabwe agaciro, abo bose bareberera igihugu babihawe na mwarimu, na bo nibibuke mwarimu”.
Twizeyimana Theobard ati “Imana nishimwe cyane rwose, nanjye mfashe uyu mwanya ngira ngo mbashimire kuko baritanze cyane rwose”.
Niyitegeka Elysée ati “Gushima ni indangagaciro nziza Honorable, abarimu ni abo kubahwa ibihe byose, cyane cyane abankubise nasibye ejo hashize!”
Theoneste Nsengimana Gasore ati “Nk'umurezi nishimiye ubu butumwa muduhaye, binteye guhora mfite umuhate ko mwarimu ashoboye pe! Ubuyobozi bwiza buzirikana ko mwarimu yakoze byinshi, ni cyo kiduha urukundo rw'umurimo wacu twahamagariwe n'Imana. Uburezi bwubahe iteka ryose”.
-
- Ubwo mu myaka ishize Minisitiri Gatabazi yasuraga abarimu bamwigishije akabagenera impano (Ifoto yo mu bubiko)
Rugamba ati “Nyabuna mujye mubavuganira babone agashahara kisumbuyeho, ubwo muzirikana icyo babagize Nyakubahwa”.
Kamanzi Joseph ati “Urakoze gushimira Mwarimu kuri uyu munsi wa mwarimu, Hon JMV Gatabazi”.
source : https://ift.tt/3FrONRS


text:
Amajyaruguru: Biyemeje gushyigikira abafite impano muri siporo
Yanditswe na KAYITARE JEAN PAUL
Ubuyobozi bw’intara y’Amajyaruguru buvuga ko nta mpano ikwiye gusubizwa inyuma cyane ko bituma igihugu gikomeza kugaragara mu ruhando mpuzamahanga muri siporo. Guverineri Gatabazi Jean Marie Vianney ashimangira ko imisozi myiza igize Intara y’Amajyaruguru idashobora kubura abakinnyi bazi kwiruka bakaba basiga n’abandi.
Gatabazi yatangaje ibi mu gihe hirya no hino muri iyi ntara hakomeje ibikorwa byo gutangiza siporo rusange bityo akaba asanga hari urubyiruko rushoboye kandi rukwiye gushyigikirwa. Ati “Dufite uburyo bwose bwo guteza imbere no kuzamura abafite impano mu mikino ngororamubiri iyo ari yo yose. Ni yo mpamvu nk’ubuyobozi bw’intara twiyemeje gushyigikira ugaragaje impano”.
Bamwe mu rubyiko bitabiriye siporo rusange iherutse gutangirizwa ku mugaragaro mu karere ka Rulindo mu Ntara y’Amajyaruguru, bavuga ko gukora ibilometero 4 n’igice uterera umusozi wa Tare ufite ubutumburuke bwa metero ibihumbi bibiri maganabiri ari ikintu kitakorohera buri wese bityo mu gihe bashyigikirwa n’ubuyobozi nta cyababuza kugaragaza impano zibarimo.
Ntuyahaga Jean D’Amour utuye mu murenge wa Bushoki mu karere ka Rulindo yagize ati “Urabona uyu musozi twazamutse, ufite ubutumburuke bwa metero 2 200 bivuze ko dushyigikiwe twawukoresha mu kuwuterera no kuwumanuka bigatuma impano zacu zigaragara natwe tugahagararira igihugu cyacu kandi tukagihesha ishema”.
Rwiyemezamirimo Sina Gerard avuga ko uko Ese Urwibutso ihora ishaka udushya ni nako yiyemeje ko mu bakozi bayo cyangwa mu ishuri rye hagomba kugaragaramo ufite impano kandi akagera kure hashoboka. Ati “Kuko dufite ikerekezo twahawe na Perezida Paul Kagame kuko adushakira ubuzima bwiza kandi mubona ko yatangije siporo rusange bityo rero tugomba kuyishyigikira, ugaragaweho impano tukamufasha kuko umutungo w’igihugu ni twe ubwacu kandi bituma igihugu cyacu gikomeza kuzamura ibendera mu gihe hari umunyarwanda wesheje umuhigo”.
Ibikorwa bya siporo rusange mu ntara y’Amajyaruguru, bimaze gutangizwa mu turere twa Burera, Gicumbi na Rulindo.


text:
Minisiteri y’Uburezi ivuga ko gahunda ya mudasobwa imwe ku mwana yafashije abanyeshuri gutsinda neza ibizamini bya leta. Gusa hari bamwe mu banyeshuri bavuga ko n’ubwo bahawe imashini batazigiraho bitewe n’kibazo cy’ibigo bitagira umuriro
Urwunge rw’amashuri rwa Rwisirabo ruherereye mu Murenge wa mwiri Mu Karere ka Kayonza ni rimwe mu mashuri yahawe mudasobwa muri gahunda ya leta ya mudasobwa imwe kuri buri mwana izwi nka one laptop per child. Icyakora iyo uganiriye n’abiga kuri iri shuri basobanura neza uburyo bigamo isomo ry’ikoranabuhanga
Umunyeshuri umwe yagize ati “Timetable (ingengabihe) irahari ariko iyo isaha igeze iryo somo turarirenga tukiga ibindi.”
Nabasa Josua we ati “Zirahari iyo duciyeho turazibona aho zibitse keretse P4 ni bwo bigeze kuzituzanira ariko ubu iyo tugiye kwiga dushushanya ku kibaho bikarangirira aho.”
Ni mu gihe Mushinzimana Emanuel uyobora GS Rwisirabo yemeza ko abanyeshuri biga neza iri somo icyakora ngo mu gihe cy’imvura riba rihagaze.
Yagize ati “Mu gihe cy’izuba abana bariga nta kibazo ariko mu mvura ntibikunda kubera ko tutagira umuriro w’amashanyarazi, uwaduha umuriro w’amashanyarazi iki kibazo cyacyemuka.”
Gahunda ya one laptop per child yatangiye mu mwaka wa 2008 kugeza ubu kandi byinshi mu bigo byaba ibya leta ndetse n’ibyigenga byigisha isomo ry’ikoranabuhanga abiga ku bigo iri somo ku bigo ryigishwa neza bemeza ko rizabagirira akamaro nyuma yo gusoza amasomo yabo
N’ubwo gahunda ya One laptop per child yaje ari igisubizo bamwe mu barimu bagaragaza imbogamizi bagiye bahura nazo cyane mu mikoreshereze y’izi machini.
Byukusenge Francine wo kuri GS Rutonde mu Karere ka Rulindo yagize ati « Hari igihe usanga imashini zirimo code ndetse n’iyo imashini ipfuye bisaba kuyijyana kuri REB urumva nawe izo ngendo zose. »
Umuyobozi ushinzwe iterambere ry’ikoranabuhanga mu kigo cy’igihugu cy’uburezi Niyizamwiyitira Christine avuga ko gahundda ya one laptop per child yatanze umusaruro ku bigo yagezemo. Akavuga ko hari imbogamizi zagiye ziboneka muri uyu mushinga zirimo no kuba hari ibigo bitagira amashyanyarazi.
Raporo y’Umugenzuzi Mukuru w’Imari ya Leta ya 2019 igaragaza ko imashini 274000 ari zo zatanzwe muri gahunda ya one lapto per child, aho 173 ari zo zitagikora ku biryo bwa burundu. Izo mashini zose zahawe ibigo 1664, aho 150 bitagira umuriro w’amashanyarazi.


text:
Umuhanzikazi Clarisse Karasira yizihije isabukuru y’amavuko y’imyaka 23, ariko abantu benshi bashidikanyije kuri iyi myaka bavugako ashobora kuba ayirengeje.
Kuri uyu munsi yizihiza ivuka rye Clarisse Karasira yihimbiye umuvugo asaba abantu gukomeza kubana mu mahoro.
Kuri uyu wa mbere tariki ya 22 Kamena 2020, Umuhanzikazi Clarisse Karasira umwe mubahanzi bakunzwe mu ndirimbo zibanda cyane ku muco.
Abinyujije kuri Instagram ye Clarisse Karasira yihimbiye umuvugo ashimira Imana ko yamwongereye imyaka.
Ati “Isabukuru nziza ku mukobwa nkunda cyane, untera imbaraga zo gukomeza kubaho neza mbereyeho n’abandi. Urukundo n’amabanga dufitanye muri uru rugendo rw’ubuzima bintera kudacogora mu kugerageza ibyiza.
Niwe uzi imibabaro n’ibyishimo byose nanyuzemo. Uyu mukobwa azi intege nke n’inyinshi zanjye ku buryo anambera intwarane aho isi yose itari. Ni we uhora anyibutsa Umuremyi n’icyo naremewe. Ndamukunda cyane kugira ngo mbone uko nkunda n’abandi.
Ndashimira Imana imugejeje aha ngo azarame abwira abantu ibyayo n’ibyiza. Ndashimira umuryango namwe mwese mwamenyaniye n’umukobwa w’Imana n’igihugu muri ubu buzima. Dukomeze twibanire mu mahoro.”
Clarisse Karasira yakoze indirimbo zitandukanye zakunzwe zirimo ‘Gira neza’, ‘Twapfaga Iki?’, ‘Ubuto’, ‘Kabeho’, ‘Imitamenwa’, ‘Ntizagushuke’ na ‘Uzibukirwa kuki?’.


text:
Ibisigaye bene Data mudusabire kugira ngo jambo ry’Umwami wacu ryamamare vuba rishimishwe nk’uko biri muri mwe, kandi ngo dukire abantu babi b’ibigoryi kuko kwizera kudafitwe na bose (2Abatesalonike 3:1-2).
Iyo wumvise "abantu babi n’abanyamahane," ushobora guhita, wibuka cyangwa utekereza umuntu umwe cyangwa wenda abantu benshi uzi.
Aho ukorera hashobora kuba huzuye abantu cyangwa abakoresha batemera Imana. Birashoboka ko abantu bose mu biro aho ukorera banga Imana bakakwanga kuko uyizera. Nyamara Imana ntizakwemerera kuva aha hantu.
Kuki Imana ikurekera aha hantu? Ihakurekera kuberako uri umucyo w’isi. Imana igushyira mu mwijima kuko umucyo wirukana umwijima. Akenshi Ishyira abizera mu nzira y’abatizera kugira ngo ibereke uko urumuri rusa. Ni yo mpamvu Yesu atugereranya n’umujyi uri kumusozi, kugira ngo tubashe kwerekana neza inzira ku bantu bari mu mwijima.
Ntabwo uri umucyo gusa, ahubwo uri umunyu w’isi. Uzana ubwiza bw’Imana ku bantu bose muhuye. Iyi ni yo mpamvu akenshi ibigo biha akazi abakristo bitera imbere. Ikibabaje, akenshi babimenya mugihe umukristo atagihari. Abizera bajyana umugisha aho bagiye hose.
Ni gute ushobora gusenga mugihe uri kumwe n’abantu barwanya Imana n’Ijambo ryayo? Senga nk’uko Pawulo yabigenje, kugira ngo wirinde kandi urinde ibitero byose by’abantu babi kandi bagoramye. Imana rero izakurinda ube mu mutekano, nubwo haba hari umuyaga.
Umva ijwi ryimana:
Reka dufate umwanya wo kumva icyo Imana ishaka kuvuga. Baza Imana uburyo ushobora kwerekana umucyo wayo aho ukorera.
Gusenga biroroshye. Vugana n’Imana nkuko wifuza kuvugana n’inshuti yawe magara. Imana iragukunda kandi ibasha kumva byose. Dore urugero rw’isengesho: "Mwami, mpangayikishijwe n’iyi nyandiko. Nkuragije aho nkorera ndetse n’ibihabera. Ndashaka kumurikira abantu urumuri rwawe binyuze mu buhamya bwanjye".
Kora uyu munsi:
Noneho ufate umwanya wo gutekereza cyane mu byo wakiriye. Ni iki wakora kugira ngo ushyire mu bikorwa ibyo Imana yakubwiye? Andika ibikorwa bifatika ushobora gukora.
Wubahe Uhoraho:
Inzira yacu y’umunsi irarangiye. Reka dusengere hamwe kugira ngo twubahe Imana yacu.
"Ndashimira abo dukorana ndetse n’abagize uruhare mu kazi kanjye. Bahe umugisha! Kuko ubwami, ububasha n’icyubahiro ari ibyawe iteka ryose. Amen!"
Source:www.topchretien.com
[email protected]


text:
Yari aberewe kandi yihuta nk’umugabo utegura ubukwe bwiyubashye bw’umuhungu we.Adiventi rero ageze ku iteme ritandukanya imijyi yombi,ahahurira n’umusore Noheli witegerezaga iyo mijyi.Bakubitanye amaso, barebana nk’aho baziranye.Adiventi ni ko kumubaza,ati « Uri uwande wa mwana we »?
Noheli,n’ikinyabupfura cyinshi, ati « N’ubwo undeba gutya,sindi umwana cyane.Ndi Noheli mwene Rugira wa Rubonerakure rwa Mugengajuru wa Shabukirakuganza wa Muhumurizabahanuzi wa Mugabwambere wo kwa Adamu. »
Adiventi,ati « Uri akagabo sha.Umuntu ufite ikivugo, ukaba uzi neza aho uva!None se ni wowe nabwiwe na Yohani Batisita mwene Zakariya ubwo yabatirizaga muri uyu mugezi?Ariko se ko uwo yavugaga ari Emmanuel,waba waraje guhinduka Noheli gute? »
Noheli aratangara cyane. Ati « Nawe se Yohani uramuzi? Rwose ni we wambatirije muri uyu mugezi ubona. Naho kutamenya ko ndi Emmanuel,ntayindi mpamvu,nuko abantu benshi babangukirwa n’izina rya Batisimu. »
Adiventi, ati « Ibyo bya Emmanuel ni bishya pe! Ahantu hafi ya hose bazi Père Noël.None se muri bamwe? »
Noheli ,ati « Na byo ni byiza.Niba na we bamuzi neza,nanjye bazamenya.Ahubwo reka tuve kuri iri teme,tubasanganire.Ubwo wowe mumenyeranye,ndaboneraho mbibwire.Ibyanjye ntibigoye.Kugira ngo tutayoba,dukurikire iriya nyenyeri,dore hano amatara yarazimye,n’abayafite ntibayacana. »
Adiventi, ati « Nanjye ndi gutegura ubukwe bw’umuhungu wanjye muri mu kigero kimwe.Ngo kuva yarabatijwe,we n’umukunzi we,ashaka ko Kristu ababera umuhuza mu Kiliziya.Ibyo rero, nta mubyeyi wabyanga.Ndagutumiye.Uzaze dusangire amazi n’ibindi byiza. Umuhungu wanjye bizamushimisha kukumenya.
Emmanuel Noheli ati « Nzaza rwose! » Nuko baragenda. Ese bazakirwa neza? Ubukwe se bwo buzaba?
Dusome iri Jambo ry’Imana, nk’Inkuru Nziza y’ iki cyumweru: Luka3,8..18.
Muri icyo gihe,Yohani yabwiraga abantu bamusangaga ngo ababatize,ati « …Noneho nimugaragaze imigenzereze ikwiranye n’ukwisubiraho nyako! »Inteko y’abantu ikabaza Yohani iti « Tubigenze dute? » Na we akabasubiza ati « Ufite amakanzu abiri agabane n’utayafite,n’ufite icyo kurya,na we agenze atyo. »Abasoresha na bo bazaga kwibatirisha bakamubaza ,bati « Mwigisha,dukore iki? » Arabasubiza , ati « Ntimugasoreshe ibirenze ibyategetswe ».Abasirikare na bo baramubaza ,bati « Twebwe se dukore iki?« Arabasubiza, ati « Ntimukagire uwo murenganya n’uwo mubeshyera, kandi munyurwe n’igihembo cyanyu. »
Kuko rubanda rwari rutegereje,kandi bose bibaza mu mutima wabo niba Yohani atari we Kristu,Yohani ni ko guterura abwira bose, ati « Njyewe mbabatirisha amazi,ariko haje undi undusha ububasha,sinkwiye ndetse no gupfundura udushumi tw’inkweto ze;we azababatiriza muri Roho Mutagatifu n’umuriro.Afite urutaro mu ntoki,kandi agiye gukubura imbuga ye:hanyuma azahunika ingano mu kigega cye,naho imishishi ayitwikishe umuriro utazima. » Nguko uko Yohani yahuguraga rubanda mu nyigisho nyishi,abagezaho Inkuru Nzaiza.
Nimwishime (Gaudete),mwebwe abamenye icyo gukora!
P.B